Tirampi daarektera FBI irraa 'abdii dhabeef' hujii irra gusse, namii hagii tokko amoo Tirampi waan itti deemaa dhoffachuf tana tolche jedha

Kaan pirezidaanti Tiraampi waan itti deemaa dhoffachuuf daarektea Biiroo Qorannoo Federaala Amerikaa, FBI (Federal Bureau of Investigation) Jeemsi Komeey kana hujii irra gusse jedha kaan ammoo waan daarekterii FBI hojjatetti akka Hilarii Kilinton dorogmmii filannoo pirezidaantumaa Amerikaa jidduu tolche jedha. Xalyaan pirezidaanti Tiraampi daarektea FBI James Kometiin gusse ammoo “Itti gaafatamaa biiroo tanaan bulchu jabaa hin qabuu,” jetti. Daarektera FBI ka kalee hujii irraa gussan irratti addunyaan woma hedduu jechuutti jirti. Tiraampi ammoo abbaan alangaa addaa mootummaa Amerikaa Jeff Sessions fi itti aanaatti isaatti akka daarektea FBI kana hujii irraa gussan yaada dhiyeesse. Jarii kun daarekterii FBI gaafa Hilarii Kilinton bara ministera haajaa alaa Amerikaa taatee hojjattetti email mootummaan kenneef dhiiftee ka ufiitiin hujii mootummaa hojjattee odeeffannoo mootummaa jajjabduu alatti baafate jedhanii himatan kaanitti waan silaa tolchuu male hin tolchine jedhee dubbae. Hilarii Kilinton jaartii pirezidaantii Amerikaa aabba Biil Kilinton pirezidaantii tahuuf Tiraampi waliin dorgomtee jidde. Waan Tiraampi daarektera FBI hujii irraa gussee nama hedduutti pirezidaanti kanatti dheekkamuutti jira. Itti gaafatamaan senetii paartii Demokiraati Chuck Schumer wannii Komee gussaniif akka hujiin biiroon isaa waan Raashiyaa fi Tiraampi gaafa filannoo pirezidaantummaa Amerikaa waliin qabaatan hin qoratamne tolchuuf jedhee miilota isaa waliin dallansuun duubate. “Miseensotii mana marii Amerika Raashiyaan Tiraampiif gargaaruuf filannoo teenna keessa qorachuutti akka jiru hinuma beenna. Senetiileen qorachuutti akka jiru hinuma beenna.FBI ammoo Raashiyaa fi duulii filannoo Tiraampi maan akka waliin qabaatan laaluutti jira.Qorannoon tun Tiraamiiyyuu bira gahuutti jirtii?” Itti gaafatama senetii paartii Demokiraati kun akka minsitirii haajaa alaa Amerikaa qorataa addaa waan Raashiyaa fi Tiraampi faatii gaafa filannoo pirezidaantummaa waliin qabaatan qoratu gaafate. Miseensotii paartii Rippaabilikaan hagii tokkollee pirezidaanti Tiraampi daarektera FBI gussuu isaatti dallansuu qaban. Daarekterii FBI, James Koomee ganna 4n duratti pirezidaanti Obaamaan hujii ganna 10 daarektera Biiroo Qorannoo Amerikaatif file. Tiraampilleen bara filame sun daarektera kana guddoo faarse.Dhiyuma tana keessaa waan biiron isaa waan Raashiyaa fi duulii filannoo Tiraampi filannoo Ameirkaa irratti waliin qabaatanii fi waan hedduu irratti waajjira kongireessii Amerikaatti yaamanii qoratan. Yoo kalee hujii irraa gussan sun innii qubaa hin qabuu godina Kaalifooriyaa magaalaa Los Angeles dhaqee hojjatoota FBI waliin kora irra ture.Akka hujii irraa gussanilleen oduu TV irraa dhagahe. Eegee ammoo saatii tokkoon duubatti xuyyuura yaabbatee WDCtti deebihe.


Bidiruu baqataa fa’attee garba Mediteraaniyaan keessatti guyyaa dheengaddaa gara galteen namii kurnya hedduu dhumachuu hin oolu

Akka dhaabii Tokkummaa Mootummootaa ka baqataa qarqaaru UNHCR jedhutti bidiruun baqatee baattee deemtu ka guyyaa sadiin duratti garba Mediteraaniyaan keessatti galteen nama 245 du’aa fi jireenna isaanii hin beenne dhumachuu hin oolan. UNHCR,dhaaba isa waliin hojjatu (IMC, International Medical Corps) dhaabi gargaarsa qorsa addunyaa maqeeffatee akka jedhetti bidiruun tun Sanbata guddaa darii garba Liibyaa irratti gara galtee achi keessaa nama 163 dhaban. Hojjattootii daarii biyya Liibiyaa irra hojjatan dubartii tokkoo fi dhiira jaha balaa sun irraa barbaarsan. Bidiruun laastikii irraa hojjatanii nama kurnya hedduu itti fahanii garba Mediteraaniyaan irraan deemanilleen Jimaata dabre gara galete nama 82 du’aa fi jireennallee dhaban. Akka oduu UNHCR irraa arganneetti ganna kana qofa nama 1,300 deemmaa du’aa fi jireenna ta bidiruu rereeqqiftu mukaa fi laastikii irraa hojjatanitti nama tuulanii garba irraan nama qaxxaamuran bisaan keessatti gara galtuun dhume.


Kooriyaan Kibbaa pirezidaantii haaraa Moon Jae-In filatte

Kooriyaan Kibbaa pirezidaantii isii ta durii Park Geun-hye bara 2013 filan horii ummataa dooalra biliyoona hedduu boollatti dhoofte jedhanii hujii irraa buusanii balleessaan himachuutti jiran. Namii amma filatame kun Moon Jae-in nama paartii siyaasaallee keessa jiruu miti warra waliin dorgome 13 moohee pirezidaantii biyya sunii 19essoo tahee filatame.Durii Kooriyaa Kaabaatii baqate dhufe. “Ani pirezidaantii nama cufaa tahaa,” jedhe warra isaa gammaduuf teessoo mootummaa biyya tanaa Sehoolitti walti dhufetti hime. Filannoo tana akka biyyaatti abbaa moohate bori barraaqa labsan.Akka media biya sunii KBS,MBC fi SBY jedhanitti Mooniin kun harka 41 argate warra isa jalatti dorgomuutti jiru harka 20 caale. Nama hedduutti filannoo tanaaf bahe.Akka koomishiinii filannoo biyyoolessaa jedhutti nama miliyona 42tti filannoo tanaaf bahe nama harka 80 bahee filatee jechuu. Namii amma filame kun duraan abukaatoo tahee hujii seeraa hojjataa akka wal dhaba biyyitii isaa Kooriyaa Kaabaa waliin qabdullee mariin fixan fedha.Nama ganna 64ti. Namii pirezidaantii amma moohachuutti jiru waliin dorgome Hong Joon-pyo haga amma quba qabnutti harka 23 argate.


Filannoo Ferensaay Ilaalchisee Naannoo Addunyaa Irraa Yaadi Dhiyaataa Jira

Imaanu’eel Maakroon filannoo prezidaantummaa Ferensaay injifachuu jechuun biyyattiin miseensa ijoo gamtaa Awrooppaa taate siyaasa sabboontotaa kanneen farra gamtichaa ta’anii ammaaf akka of irraa ittistu taaise jechuu dha. Prezidaanticha haaraa filatame ilaalchisuun biyyoota adda addaa irraa yaadi kennamaa jira. Kan deggeraa gamtaa Awrooppaa ta’an Markoon Ferensaay gamticha keessaa baasuuf dhaadataa ka turan Marine Le Pen-n injifatan. Immaanu’eel Maakroon erga Napoleon Bonaparte qabee prezidaantii ga’eessa Ferensaayiin hoogganuuf filatame. Macron badhaadhinni hundumaaf akka ta’u waadaa seenan. Biyyattiin kanneen biyya ofii qofaaf baabsanii fi addunyaa ka biroo waliin hariiroo uummatanii jiraachuu fedhan giddutti addaan qoodamtee jirtu kana tokkoomsuutu irraa eegama. Chaansilerittiin Jarmanii Angela Merkel bilbiluu dhaan makrooniin baga gammaddan jedhan. Emmanue Macron lammiiwwan Ferensaay miliyoonaan laka’amaniif akkasumas hedduu kanneen Jarmanii keessaaf fi guutummaa Awrooppaa keessaaf nama abdii of harkaa qabani. Duula nama jajjabeessu kan gamtaa Awrooppaa deggeru geggeessan. Addunyaaf banaa ta’uun akka nama irra jiru nama amanani. Gabaa hawaasaa fi misoomaaf illee nama ciminaan dhaabatani jedhan Merkel. Magaalaa galma mootummaa Estooniyaa Taaliitti kanneen wal ga’an hoogganoonni biyyoota Baaltiikii fi HOolaansis injifachuu Macroon gammachuun simatan. Gabaasa guutuu dhaggeeffadhaa No media source currently available


Xayyaarri Nam-maleeyyii Dahata IS Haleele

Haleellaan samii irraan naannoo lolaan raafamte kutaa gama bahaa biyyattii keessatti raawwate yoo xiqqaate loltoota IS 34 ajjeesuu dhaan buufata raadiyoo gareen kukn ololaaf itti gargaaramu mancaasee jechuu dhaan angawoonni Afgaanistan beeksisaniiru. Ministriin dhimma biyya keessaa Afgaanistan har’a akka ibsanitti haleellaan sun bakka IS dahatee jiru kan Naziyan fi konyaa Achin keessaa ka daangaa Paakistan irra jiru irratti fuuleffate. Buufati raadiyoo sun kutaa Nan-gar-har guutummaa keessatti seeraan ala olola garee kanaa tamsaasuu dhaan kanneen mootummaa keessaa hojjetan doorsisaa turan jedhu ibsi ministricha biraa ba’e. Xayyaronni nam maleeyyii Afgaanistaan fi US duraan buufataalee raadiyoo IS hedduu haleelanii kan turan ennaa ta’u gareen sun garuu afaanota hedduu dhaan naanolee adda addaa keessaa oduu tamsaasaa ture jedhan. Angawoonni waraana Afgan fi kan US hoogganaan IS kan Afganistan keessaa Sheikh Abdul Hasib haleellaa Caamsaa 27 geggeessameen du’uu mirkaneessanii jiru.


Baaraak Obaamaan Dhaabbata John F Kennedy Biraa Badhaasa Argatan

Prezidaantiin US duraanii Barack Obaman miseensonni kongresii ameerikaa ilaalcha paartii isaanii waliin wal dhabu iyyuu dhugaa jiru ilaalanii dubbatu abdii jedhun qaba jedhan. Yaadi Obama kun kan dhaga’ame ennaa isaan dhaaba John F Kennedy biraa badhaasa “Profile in Courage” jedhu Boston keessatti badhaafaman ture. Kana kan dubbatan miseensonni mana maree bakka bu’ootaa seera insuraansii fayyaa Obama Care jedhu hambisuuf erga walii galanii guyyoota hanga tokko booda. Obamaan kan bakka isaanii bu’an Donald Traampiin maqaa dhin dhoofne ykn insuraansii sana bakka buusuuf dhiibbaa isaan godhan ilaalchisee kallattiin isaanitti quba hin qabne. Prezidaantichi duraanii seera tumtoota dimookraatotaa kanneen ciminaan hojjetanii seerri kun bara 2010 keessa akka darbuuf gargaaran galateeffataniiru. Kanneen duraanuu humna-qabeeyyii ta’an, kanneen itti tolee jiraatan, kanneen dhiibbaa gochuu danda’an waliin dhaabachuun hagan agootummaa akka hin barbaachisne miseensonni mana-maree yeroo ammaa ni hubatu jedheen abdadha. Garuu warra gargaarsa hin qabne, warra dhukkubsatanii fi dadhaban, warra aangoo bira ga’uuf karaa hin qabne dursuu fi waliin dhaabachuun haga tokko gootummaa barbaada jedhan obaamaan. Badhaasi sun maqaa kitaaba prezidaanticha durii Kennedyyn barreessaniin moggaafaman.


Filannoo pirezidaantummaa Faransaay nama lamatti walti hafee Pirez. Obaamaan Imaanuheel Maarkoon deeggare

Faransaay pirezidaantii filachuutti jirtii nama lamatti walti hafee warri lamaan kunillee Caamsaa 7 irratti abbaa mootummaan galatu keessaa beekan. Dorgommii tana nama 11 jalqabe lamatti walti hafe. Warii lamaan amma walti walti hafe dhiiraa fi nadheen.Imaanuheel Maarkoon fi Marinee Le Pen. Imaanuheel nama 39. Marine Le Pen nama ganna 48.Filannoo Ebla 23 irratti jarii lachuu nama isaan deeggaru walti qixxeetti dhiyaatu argatee jennaan filannoo tana irra deebihan. Pirezidaantiin Amerika ka durii Baraak Obaamaa ammoo Immanule Maarkoo deeggara.Pirezidaantiin Amerikaa ka ammaa Doonaldi Tiraampi ammoo Marine Le Pen deeggara. Akka Obaaman erga viidyioo Twwiter Emaanule irratti jedhetti filannoon pirezidaantummaa Faransaay tun waan deeggaru malan.  Akkana jedha Obaamaa “Emaanule nama yaada qajeelaa qabu,dhugaa dhaabatu,akka Faransaay Awurooppaa keessatti qooda guddaa qabaattu fedhu ummata Faransaayillee egeree dansaatti geessu.” Itti aansee ammoo Obaamaan “En Maarchee Vive La France”jedhee afaan farasaayiitiin wa jedhe. Imaanuhle paartii En Marche keessaa filatamee Marine Le Pen ammoo paartii National Front keessaa oli baate. Faransaay keessatti Obaamaa guddoo jaalatan. Jarii lamaan walti hafe akkii jarii siyaasaa addunyaallee itti laalu guddoo gargar fagaata. Imaanuheel yaadii siyaasaa isaa jidduu galeessa filannoo Ebla 23 irratti % 23.75 argate Mariin ammo % 21.53 argatte. Filannoon tun seenaa qabeettii maan jennaan siyaasaa biyya tana ganna kunrya hedduuttiipaartii Sooshalisti fi Rippaabilikaansitti bulchaa bahe. Marine eennu maan feeti? Marnie bara 2011 keesaa bulchiina paartii FN abbaa isii irraa fuute, ganna ganna itti aanutti pirezidaantummaa dorgomtee sadeessoo taate.Filannoo bulchiinsa naannoo ta bara 2015 irratti akka paartii isii nama hedduu bulchiinsa keessaa qabaattu tolchite. Isiin oguma seeraa qabdi.Bara 2004 keessa paarlaamaa Awurooppaa keessatti filatan achi keessaa Faransaay Kaaba Dhiyaa fulaa buutee miseensa paarlaamaa taatee hojjatte. Marroo lama dhiirsaan garagaa baatee haadha ijoollee sadiitii Paaris gama dhiyaa jiraatti. Waan isiin yoo filatamte hojjachuuf karoorfatte keessaa: Imaanuheel Maarkoo ammoo nama ganna 39 nama pirezidaantii biyya sunii tahuuf dorgomu cufa keessaa isatti gannaan nama diqqaa Takkuma miseensa mana mariillee hin taane takkumallee biiroo siyaasaalleef hin dorgomen taatullee adoo namii hin beekin takkumaan oli cehee mataa baafate. Ogeesaa baruma baankii qabuu durii pirezidaantii Faransaay firaankoo Holaandee gama dinagdeetiin gorsaa bahe.Bara 2014 ammoo minsitea maallaqaa tahee filatame. Sochiin duula filannoo isaa “En Maches.”Niitiin isaa barsiiftu isaa ta ganna 20 isa caaltu,Brigitte Trogneux ijoollee akkoo torb qabdi. Waan yoo filatame tolchuu fedhu keessaa:


Bulchootii Biiroo Federaala Qorannoo Amerikaa(FBI) rakkoolee Amerikaan keessa jirtu irratti kongireesiif ibsa kennan

Raashiyaan dorgommii filannoo Amerikaa irratti Tiraampi gargaaruuf filannoo Amerikaa dhossaan keessa seenuu, oduun dhaabii WikiLeaks Hilarii Kilinton miidhuuf odeeffannoo baase odeeffannoon FBI filannoon dhiyaannaan waan Hilarii Kilintoniin qoratan haaraa ummatatti himuu fi waan hedduu irratti deebii kennaan bulchootii tun. Akka daarekterii FBI, James Comes jedhetti qorannoon ergaa email Hilarii Kilinton keessatti akka wantii haarahii argamtee qorachuf jedhanii filannoon duratti gadi baasuun “waan miira nama hammeessaati.,” taatullee dubbii dhugaa gadi baasuuf woma bahuu qabaati. Adoo qorannoon ergaa email Hilarii Kilintoniin haarahii bahuu baatee akka jecha daarektera kanaatti badii guddoo taati.“Murtii jajjabduu taatullee ammallee akka kiyyatti qornnoo sun irra deebihanii banuun waan barbaachisaa.” Hilarii Kilinton,ministerii haajaa alaa Amerikaa ka durii fi eegee ammoo pirezidaantii tahuuf dorgomte xalyaa daarkterii FBI akka waan balleessaan haarahii email mootummaan Amerika aka Hilarii Kilinton gaafa ministera haajaa alaa taatetti ittiin hojjachaa baate keessatti arganii barreessee, odeeffannoon dharaa dhaabii WikiLeaks odeeffannoo duula filannoo isii keessa seenetti filannoo tana na jisse jetti. Miseensotii koree haqaa kongireesii Amerikaa kun tana maleellee waan hedduu irratti bulchoota FBI qoratan.


Pirez. Amerikaa Donaldi Tiraampii fi ka Paalistaayin Mohaammad Abbaa White House keessatti walti dhufanii wal mari’atan

Jarii kun takkumaa akkanaa walti dhufee hin beekuu.Marii hardhaatti jarii kun rakkoo Paaletaayinii fi Israaheliif fala jabaa argachuuf waan hedduun wal abdate. Akka Tiraampi jedhutti wannii rakkoo Israahelii fi Paalestaayiniif falii hin argamneef guman tokkolleen hin jirtu. Abbaasilleen bulchiinsa Tiraampi keessatti rakkoo Israahelii fi Paalestaayin bara kurnya hedduuf fala dhabde barana fala argachuu dadneetti jedhee abdata. Pirezidaanti Abbaas Israahel lafa Paalestaayin fudhattee keessa teettu keessaa bahuu malte jedha. Israahelii fi Paalestaayin biyya ollaa akka biyyaatti wal hin yaamne haguma wal arganiiyyuu daarii lafaa irratti wal dhaban. Bulchootii Amerikaalleen baruma baraan waan rakkoo biyya tana lamaanii faluuf karaa maran.


Biyyoota Dimookiraasiin Bulan Guguddoo Keessatti Dabalatee Rakkoon Gaazzexeessota Mudatu Hammaataa Dhufe, Jedhu Gurmuuleen Walabummaa Preesiif Falman

Guyyaa Walabummaa Preesii har’a guutummaa addunyaatti ayyaaneffamee oole ilaalchisuuun, Raadiyoo Sagalee Ameerikaa dabalee kanneen galii dilaalaa uummata Ameerikaatiin socho’an – maddeen oduu biyyattii har’a Joorj Waashington Yunivarsitii wajjiin walgargaaruun marii tokko qopheessanii jiran. Marii kana irratti hayyoonni dubbatan, odeeffannoo dhugaa argachuuf dheebuu uummatni qabuu fi uummata sana irraa daangessuuf carraaqqii mootummoonni godhan ibsan. Madda oduu NPR jedhamuuf itti-aanaa prezidaantii tamsaasa oduu fi ibsa gulaalaa ka ta’an – Maayikil Oreskes, waa’ee kanaa ennaa dubbatan, “ kun mootummaata irreen-bultoota irraa ka’ee haga bakkawwan nuti dimookiraasiin jira jennuu, bakkawwan deemsa odeeffannoo ugguruun hojii mootummootaa ta’eetti deema. Kun immoo, hojii oduu funaannachuu baay’ee ulfaataa fi yeroo tokko tokko immoo baay’ee bala’amaa taasisee jira” jedhan. Kan Raadiyyoon Sagalee Ameerikaa jalatti bulu – Boordii Bulchitootaa Tamsaasaa, ka Broadcasting Board of Govedrners yokaan BBG jedhamuuf hoogganaa ka ta’an – Joon Laansiing immoo, odeeffannoon akka meeshaa waraanaa ta’ee dhufuu hubachiisan.  Prezidaantiin Yunaayitd Isteets – Doonaald Traamp, maddeen oduu Yunaayitid Isteets tokko tokko oduu dharaa tamsaasu – jechuun balaaleffatan. Miidiyaan diina uummataa akka tahetti illee dubbatan. Gareen mirga gaazzexeessotaaf falmu – Reporters Without Boarders, “Traamp maddeen oduu biyya isaanii keessaa balaaleffachuun, akka hoogganoonni biyyoota Addunyaa irraa maddeen oduu biyyoota ofii keessaa ukkaamsuu itti fufan hamilee kenneef” jechuun qeeqa. Raadiyoon Sagalee Ameerikaa, akkuma duraan turetti madda-oduu walaba ta’ee itti fufa moo afaan Mootummaa Prezidaant Traamp ta’a gaaffii jedhuuf – hoogganaan BBG – Joon Laansiing ennaa deebisan, “VOAn Afaan mootummaa ta’uudhaaf chaarterri isaa akka isa dhorku uummatni hubachuu qaba” jedhan. Kana cuqaasuun qophii guutuu dhaggeeffadhaaa No media source currently available


Chaansilerittiin Jarmanii Hoogganaa Raashiyaa Waliin Wal Argan

Prezidaantin Raashiyaa Vladimir Putin filannoo prezidaantummaa US waggaa darbee jidduu biyyi koo hin seenne jechuu dhaan himannaan akkasii hamee bu’aa siyaasaa Ameerikaa keessaaf tolu jechuun haalan. Himannaa kana haaluun isaanii kan dhaga’ame Chansilerittii Jarmanii Angela Merkel waliin magaalaa Sochitti kan argamu mana isaanii bashannanaatti tuuta oduuf ennaa ibsa kennan ture. Hariiroon Raashiyaa fi Jarmanii waraana Siiriyaa fi Raashiyaan biyya hollaa ishee Ukraine-n weeraruu irraan kan ka’e laaffatee jira. Yaadi Putin kennan kan dhaaboliin tika nageenyaa US Raashiyaan e-mail paartii dimokraatotaa dhoksaan saaxilameef itti gaafatamtuu dha jedhaniin faallaa dha. Kunis Republikaanticha Donaald Traampiin ennaa fayyadu mormituu isaanii Hillary Clintoniin miidha jehdamee jira. Wal ga’ii sana dura Putin akka jedhanitti dhimma Ukraine fi siiriyaa mari’achuuf carraa gaarii dha. Merkel garuu injifannoo guddaa kan hin eegne ta’uu beeksisan.


Hoogganoonni Ameerikaa fi Raashiyaa Bilbilaan Waliin Mari’achuuf Jiru

Prezidaantiin US Doonaald Traampii fi prezidaantiin Raashiyaa Vilaadmiir Putin har’a bilbilaan dubbachuuf jiru. Baatii darbe US Siiriyaa keessatti haleellaa waraanaa geggeessuu ishee Raashiyaan erga mormitee as hoogganoonni lamaan ennaa marii geggeessan isa jalqabaa ti. Hoogganoonni kun lameen wal waraansa Siiriyaa fi Mr. Putin prezidaant Bashaar al Assaadiin deggeruu isaanii ilaalchisee ni mari’atu jedhamee eegama. Prezidaant Traamp filannoo prezidaantummaa erga injifatanii hoogganaa Raashiyaa waliin bilbilaan ennaa dubbatan yeroo sadaffaaf ta’uu isaa ti. Raashiyaan baatii darbe magaalaa st Pitersburg irratti haleellaan shororkeessotaa erga raawwatamee booda sanatti aansee immoo Traamp erga hirbuu seeanii booda waliin dubbachuun isaanii ni yaadatama. Traamp hoogganaa Raashiyaa Putin waliin ta’uu dhaan shororkeessummaatti duulla jedheen abdadha jechuun ennaa duula filannoo jechuun isaanii ni yaadatama. Haa ta’u malee hariiroon Raashiyaa fi US yeroo dhiyoo as yeroo kamiinuu caalaa dadhabaa dhufuu isaatti argamaa jira jedhan.


Hogganaan Dhabbata Basaasaa Yunaaytid Isteets Dhimma Niyuukilara Kooriyaa Kaabaa Mari'achuuf Kooriyaa Kibbaatti Imalan

Hoogganaan Dhaabbata Basaasaa Yunaayitid Iteets, ka CIA – Maayik Praamihoo, waa’ee sagantaa Meeshaalee Niyuukilaraa Kooriyaa Kaabaa ilaalchisee yeroo aangawoonni basaasaa Yunaayitid Isteets yaaddoo qaban ibsuu itti fufanii jiranitti, qondaalota tika-nagaa Kooriyaa Kibbaatti yaaddoo isaanii ibsuuf, magaalaa Sool jiran. Haadha warraa isaanii – Suuzaan waliin, xumura torban dabree irra ka magaalaa galma-mootummaa Kooriyaa Kibbaa qubatan – Poompiyoon, hoogganaan dhaabbata basaasaa fi gargaartota prezidaantii biyyattii wal-ga’anii mari’achuun isaanii beekamee jira. Walga’iin kun geggeessamee sa’aatiilee haga tokkoo booda immoo, Mootummaan Kooriyaa Kaabaa – magaalaa Piyoong-yaang irraa meeshaa dhukaasa Niyuukilaraa ittiin of irraa fashalsiisu hojjechuu kan shaffisiisa cimaan geggeessu ta’uu beeksisee jira. Kooiryaa Kaabaa, Sanbata dabre kanas, yaalii dhukaasa misaahelaa ka biraa geggeessitee jirti. Yaaliin sun akka hin milkaa’iin dubbatu – Yunaayitid Isteetsii fi Kooriyaa Kibbaa.


Hindiin Loltoonni Paakistaan Kaashmiir Keessatti Loltoota Ishii Lama Ajjeesanii Qaama Isaanii Kukkutuu Himatte

Waraanni Hindii, loltoonni Paakistaan, ka daangaa biyyoota lameenii irra jirtu – kutaa Kaashmiir keessatti, loltoota lama nu irraa ajjeesanii, qaama isaanii kukkutanii gatan – jechuun balaaleffatee jira. Yeroo hariiroon biyyoota Eshiyaa gama Kaabaa lameen gidduu baay’ee hammaatee jiru kanatti, waraanni Indii gochaa kana akka haaloo ba’u dhaadatee jira.


Mirgii gaazexeessitotaa ganna kurnyaa asitti gaduma deemaa dhufuutti jira:Freedom House

No media source currently available Freedom House dhaaba akka gaazexeessitotii hujii isaanii hojjachuuf mirgii isaanii eegamuf falmuuf.Dhaaba kana Amerikaatti horiin gargaara.Baruma baranaa rakkollee gaazexeessitota irraa geettee hujii isaanii hojjachuu irrtti gabaasa baasa. Dhaabii kun hardhallee akkuma baruma baraana baasu gabaasa baase. Jennifer Dunham Freedmom House keessatti daarktera olaantuu. Akka jecha isiitti biyyitii cuftii silaa mirga namaatii fi ka pireessii addunyaa eeguuf seera ittin bulan fudhatanii kabajaniin ittiin buluutti hin jiran. Freedom House ardii cufa tokko tokkoon qoratee tamitti maan tolchuutti jiraa jedhee gabaasa baasa.Akkuma kanaan akka jecha Jenniferitti Afrikaan akka durii kaan akka malee duuba jirtii jechuu hin dandhan. Akka ardiitti Eurosia,Afikaa gama Kaabaa fi Jidduu Gala Bahaa faatti mirga gazexeesitota akka malee gadi qabuun dura jira. Afrikaa keessallee biyyootii ammallee rakkoon qaban hedduu, Ugaandaa fa.Gama Itoophiyaati ammoo "Gaafa Afrikaa keessaa Itoophiyaan biyya haalii isiin keessa jirtu guddoo hammaate.Keesattu hiriira mormiitii fi labsii muddamsuutiin wal qabatee rakkoon jirtu dabalaa dhufte.” Tana maleellee akka gabaasa Freedom House baasetti Itoophiyaatti akka gaazexessitotii ya’anii hujii hin hojjanne dhowwan.Fkn Hagayya dabrte keessaa akka gabaasa kanatti gazexeessitota dhaaba oduu Amerikaa PBS lamaa fi miilota isaanii sadii isaanii Shaashamannee fi naannoo sunii lafa bonii itti hammaate dhaqani oduu dabarsaa bahan qabanii Finneetti raranii akka achii hin baane tolchan jedha Gaazexeessitota waan hiriira mormii gabaasanillee haaloo itti bahuutti jiran jedha Freedom House. Afrikaan gamii Dhiyaa akka jecha Jenniferiitti amma akka durii kaan waraana keessa hin jirtuu garuma wayyaahaa deemuutti jirti gama mirga namaa eeguutiin. Biyyooti hedduun yoo filannoon geettuu dhiba fidan.Fkn paartileen dorgoman cuftii mirga walqixxee media jiru irratti waan jiruu ummatatti himachuu dhabuun rakkoolee jirtu keessaa tokko. Fkn waan dhiyoo mumullachuutti jiraa keessaa akka jecha daarktera Olaantuu Freedom Houseitti bulchootaa fi deggartotii isaanii gaazexeessitotatti dheekkamuu arrabsuu fi miidhuu faatti keessa jira. Biyyootii mirgii gaazexeessitota keessatti “bilisa” jedhan ka akka Brazil, Czech Republic, Denmark, France, Hungary, Poland, Serbia, Afrikaa Kibbaa,Kooriyaa Kibbaa, Spain, Tunisia, fi USA faati warra mirga gaazexeessitotaa gadi qaban keessaa tokko. Dheekkamsii akka pirezidaantiin Amerikaa Doonaldi Tiraampi amma ittiin deemu kun bulchooa abbootii irraa jajjabeessee hujii gaazexeessitotaa miidhuu dandahaa jetti Jennifer Bulchootii abbootii irree mirga pireessii irratti Amerikaa silaa akka fkn dansaatti laalan amma ammoo ohoo eeyee eegii Amerikaanuu akkas tolchite nulleen tolchuu dandeenna jechuu dandahan.Hidhuu,waan feenu tolchuu tanaafuu namii nu gaafatu hin jiruu. Freedom House akka biyyitii cufitii akkuma itti amantee mirga namaa eeguuf waadaa galteen mirga ummataa eegdee hujii gaazexeessitotaallee kabajju gafattte.


Afgaanistaanitti Haleellaa Maadhee Hidhattoota Islaamik Isteet Irratti Geggeeffameen Loltoonni Isaa lama Ajjeefamu Ministirri ittisa Yunaaytid Isteets Ibse

Ministiriin Ittisaa Yunaayitid Isteets, Pentaagon, Afgaanistaan gama Bahaa keessatti haleellaa maadhee guddaa hidhattoota Islaamik Isteet irratti geggeessame keessatti loltoonni isaa lama ajjeesamanii, tokko immo madaa’uu beeksisee jira. Ibsi Humna waraanaa Yunaayitid Isteets irraa bahe akka jedhutti, loltoonni sun, kaleessa galgala humnoota naga-eegumsaa Afgaanistaan waliin haleellaatti yeroo bobba’anitti ajjeesaman. “Jara ISIS-K jedhamutti duuluun Addunyaaf barbaachisaa dha. Garuu, kan nama gaddisiisu waraansi kun wareegama malee geggeessamuu dhabuu isaa ti” – jedhu – humna waraanaa Yunaayitid Isteets, kan Afgaanistaan keessaaf ajajaa ka ta’an – Joon W. Nikolsen. Jalqaba baatii kanaa irratti, xayyaarri waraanaa Yunaayitid Isteets, maadhee hidhatoota fiinxaaleyyii Islaamaa, kan Nangar-haar irrattti boombii baay’ee guddaa darbatanii jiran. Haleellaa kanaan yoo xiqqaate hidhattoonni fiinxaaleyyii 92 ajjeesamuu dubbatu - Qondaalonni.


Pirez.Tiraampi Kooriyaa Kaabaa irratti mari'achuuf seneteroota Amerikaa cufa White House keessatti yaamee mariitti jiran

Pirezidaantiin Amerikaa Doonaldi Tiraampi rakkoo Kooriyaan Kaabaa Amerikaa fi addunyaatti fiduutti jirtu jedhe irratti mari’achuuf seneteroota Amerikaa 100 nu hardha bulchiinsa mootummaa Amerikaatti yaame. Bulchootii Amerikaa yoo rakkoo akkanaa irratti mri’atan gara Capitol Hill mana galma walgahii Amerikaa dhaqan. Kooriyaan Kaabaa biyya ummatii isi miliyoona 26 dhiyaatu qabdu ta Eezhiyaa gama Bahaa jirtu.Biyya tana maatiin tokko walii dhaalaa bulchuutti jira. Biyya waraana hamaa qabdu.Kanaan Amerikaallee dabalee biyya hedduu doorsiuutti jirti. Doonii waraana Amerikaa marroo tokko dhoomne qilee buufna jettee marroo hedduu dhaadatti. Yaaddoo tana irratti irratti mari’achuuf bulchiinsii Amerikaa seneteroota yaame. Marii tana minissitera ittisa waraana Amerika Jim Mattis, minsitera haajaa alaa Amerikaa Rex Tillerson, daarektera basaasa Amerikaa Dan Coats fi itti gaafatamaa waraanaa Amerikaa General Joseph Dunford faatti seneteroota tanatti hima. Pirezidaanti Tiraampi dhiyoo tana keessaa akkii mootummaan Kooriyaa Kaabaa itti deemuutti jiru doorisisii isaa waan itti callisuu malaanii mitii Tokkummaan Mootummaa biyya tana jabeessee adabuu baannaan wayitti hammaataa jedha. Kooriyaan Kaabaa akkuma duruu gootu dhiyoo tanallee misaayila waraanaa tokkofte. Misaayilii waraanaa mi’a waraanaa hamaa waan itti qajeelee sekondiitti daaraa tolchu ka addunyaalleen akka namuu hin hojjannee seeratte.


Lammiiwwan Ameerikaa Kooriyaa Kaabaa Keessatti Hidhaman Hiikamuun Shakkisiisaa Dha

Yunaayitid Isteetis fi Kooriyaan Kaabaa sababaa yaaddoo nukleraan kan ka’e gara walitti bu’iinsaatti siqanii ennaa jiran kanatti yeroo ammaa Kooriyaa Kaabaa kessatti hidhamanii kanneen jiran lammiiwwan Ameerikaa sadii yeroo dhiyootti waan hiikaman hin fakkaatu. Kiim Saang Duuk kan jedhaman lammiin Ameerikaa hiddi dhalata Kooriyaa Kaabaa nama hidhame sadaffaa ta’aniiru. Biyyattii keessaa ba’uu utuu yaalanii buufata xayyaara Piyoongyaang irratti sanbata darbe qabaman. Kan umuriin waggaa 58 Kiim Yunivarsitii Saayinsii fi Teeknooloojii Piyoongyaang keessaa barnoota Akkaawuntiingii barsiisaa turan Kiim.


Kooriyaan Kaabaa Yaalii Nukeleraa Geggeessuu Malti Jedhu Kanneen Taajjaban

Koriyaan Kaabaa waggaa 85ffaa waraanni isaa itti hundeeffame har’a shaakala yoo ibiddi ka’e ittiin jalaa miliqan agarsiisuu dhaan magaalaa andaara galaana gama bahaa Wonsan keesatti kabajju ishee ministriin ittisaa kooriyaa kaabaa beeksisee jira. Kanneen taajjaban hangi tokko biyyattiin meeshaa nukleraa hidhattee jirtu kun yaadannoo kana yaalii nukleraa ja’affaa yaaluu dhaan kabajji jedhanii eegu, haa ta’u malee kun hin ta’in jira. Ayyaaneffaan kun kan dhaga’ame doonii nuklera baattu kan bishaan jala deemu kooriyaa kaabaa ennaa seentetti. Humnoonni galaana biyyoota lamaanii shaakala waraanaa bishaan odola koriyaa gama dhiyaa irratti geggeessuuf Japan waliin wal ga’anii jiran. Shaakalli humnootii galaanaa kun hanga roobii boriitti itti fufa. Guyyaa kanas prezidaanti Doonaald Traamp Senaatoroota US mara White Housetti afferuu dhaan waa’ee kooriyaa kaabaa ilaalchisee ibsa icciti kennannuuf jiranitti.


Traamp Ededi Meeksiikoo Ni Ijaarama Garuu Falmiin Bajata Isaaf Jiru Haa Turu Jedhan

Prezidaantiin US Doonaald Traamp har’a koolu galtummaa seeraan alaa ittisuuf jecha daangaa Meeksikoo irratti ededa kan ijaaran ta’uu irra deebi’uun dhaadatan. Kana kan dubbatan falmii maallaqa ijaarsa kana ilaalchisee ba’u hanga xumura waggaa kanaatti akka dheeratu godhanii jiru. Kanas torban kana hojiin mootummaa tarii sababaa bajataan dhaabachuu malu ittisuuf jecha. Sabaa himaaleen kijiban ejjennoo koo jijjiiruu kan isaan gabaasan hin eeyaminaa jedhan Traamp. Ededi sun dawaa sammuu adoochu, nama seeraan ala deddeebsiuu dhaabsisuuf ni ijaarama jechuu dhaan Twitter irratti yaada maxxansaniin beeksisaniiru. Kaleessa immoo garee gaazexeessota safuutti cichaniif white House keessatti ibsa kennaniin maallaqa ededa kana ijaaruuf ba’u kan doolaara biliyoona 20tti tilmaamamu ilaalchisee falmii jiru hanga baatii Fulbaanaatti akka turan illee ibsanii jiran.


Ministerri Ittisaa Kan Amerikaa Afgaanistaan Daw’atan

Erga Taaleebaan maadhee waraana Afgaanistaan keessaa haleelee guyyaa hanga tokko booda aangawoonni waraanaa kan yunaaytid Isteetes Raashiyaatu lootee seentoota hidhachiisa oduu jedhu hin haalle. Gargaarsii kun akka kennamu gabaasaaleen ibsan nu dhaqqabuu itti fufee jira jedhan humnootii addunyaa kanneen Afgaanistaan keessa jiraniif ajajaa ka ta’an Jeneraalli Amerikaa Joon Nikolson. Ministriin ittisaa kan Yunaaytid Isteetes James Maatas daw’annaa hin labsamiin yeroo gaggeessanti Nikolson kaabuul keessatti ennaa ibsa kan kennan.Kunis Qaataar fi Jabutii erga daw’atan booda ta’u isaati. Raashiyaan iddoo hedduutti dorgommii tarsimoo qabeessa keessa galuu filatteettii kan jedhan Maatas kunis Afgahistaan keessatti illee kan mudate ta’u ibsan. Raashiyaa waliin lafa danda’ameetti furmaata gama diplomaasii barbaanna. Ta’u baannaan garu faallaa seera addunyaa lafa hojjataniitti akkasumas abbaa biyyummaa biyyootaa lafa sarbanti dura dhaabanna jechuun maatas oduu gabaastootaaf ibsanii jiru..


Yunaaytid Isteetes Fi Koriyaan Kaabaa Maal Keessa Jiru?

Yunaaytis Isteetes fi Koriyaa kaabaa giddutti muddamsii deebi’ee hammaataa jira.Kunis Koriyaan kaabaa guyyaa ayyaana biyyatti ka biraa kabajuuf yeroo qophooftu kanatti yaalii dhukaasa Nukleeraa ykn misaa’eela ardiwwan qaxxaa-muruun darbu dhukaasuuf jirti. Ayyaanni kunis guyyaa jala bultii hundeeffama waggaa 85ffaa kan waraanni koriyaan kaabaa itti hundeeffame ta’uun ibsamee jira. Xiinxaltoonni akka jedhanti yaaliin dhukaasaa kun gonkumaa kan hin oollee ta’uu isaaf mirkaniin hin jiru jechuun akeekkachisan. Gama kaaniin doniin waraanaa kan Jaapaan kan duugdee Koriyaatti qajeelaa jirtu donii waraanaa Amerikaa waliin shaakala waraanaa jalqabdee jirti.Koriyaan kibbaa shaakala humna galaanaa kana Amerikaa wajjiin jalqabuuf Washington waliin dubbatti.


Faransaayiin Filannoof Qophaa’aa Jirti

Filannoo Prezidaantummaa marsaa duraa Faransaayii keessatti gaggeeffamee jiruun Kaadhimamaan yaada madaalawaa qaban Emmanueel Makroon fi kan safuu biyyaatti cichanii fi baqattootaaan morman Marine Le Pen filannoo prezidaantummaa torban lama booda gaggeeffamuuf darbanii jiru. Kun immoo Faransaayii keessatti raafama siyaasaa guddaa uumuuf jira jedhu xiinxaltoonni.Waggaa tokko keessatti siyaasnii Faransaayii keessaa guutuummaatti jijjirameera jedhan Makroon Dilbata darbee galgala eega injifatanii booda ibsa kennaniin.Marine Le Pen deggertoota ofiif akka ibsanti uummata Faransaayii Bilisoomsuuf yeroon amma jedhan. Ba’iin filmaataa inni dhumaa akka agarsiisuutti Macroon sagalee harka 23.8 kan argatan yoo ta’u Le Pen harka 21.5 argatan.Namoonni sagalee kennuuf ba’an walii galaan harka 79 yoo ta’u abbaan injifachuuf deemu sagalee yayyabaa argachuu qaba. Filannoon prezidaantummaa Kun Caamsaa 7 bara 2017 gaggeeffamuuf jira.


Doktoroonni Magaalaa Xiqqoo VA Baqattootaaf Kunuunsa Fayyaa Kennaa Jiran

Jireenya baqattummaa keessatti tajaajilli eegumsa fayyaa yoo argame iyyuu hedduu dadhabaa dha. Ykn immoo qaruma hin jiru. Kanaaf jecha baqattoonni waggoota hedduuf dararamu. Jireenya akkasii keessaa ba’anii gara biyya isaan simatanii ennaa dhufan rakkoo addaatu isaan mudata. Biyya afaan, jireenya hawaasummaa fi aadaan jiru kan isaaniittii adda ta’e biyya haaraa keessatti tajaajila fayyaa argachuutu rakkisaa itti ta’a. Bimaal Chiheertii Charlottesville VA keessatti kan argamu waaltaa tajaajila wal’aansa maatii keessatti yeroo yerootti baqattoota haaraa kanaaf tajaajila wal’aansaatu kennamaaf. Waggaa tokko dura yuniversitii VA kan “Unvirestiy of VA” jedhamu keessatti jijjiirraan kalee godhameefii jira. Kilinikiin kun qaama hospitaala kanaa ti. Ennaa ani mooraa baqattootaa keessa turetti tajaajila qulleessuu dhiigaa diyalisis argachuus haa ta’u kaleen akka naajijjiiramu mala tokko iyyuu waanan hin qabaanneef silaa nan du’an ture jedhan. Cheetriin biyya dhaloota isaanii Butaan keessaa baqatanii mooraa baqataa Nepal keessa waggoota 20f erga jiraatanii booda kan gara United States dhufan. Kaayyoon keenya jedhan Fern Hook baqattoonni kun miseensota hawaasa keenyaa fayyaa fi bu’aa buusan akka ta’an, biyyattiin gammaddee nu simatte ka jedhu akka itti dhaga’amu, hawaasa waliin akka wal makani, jireenya isaaniitti akka gammada gargaaruu dha.


Haleellaa Bara 2004 Mana Barnootaa Ga’eef Raashiyaan Deebii Hin Kennine: Mana Murtii

Manni murtii dhimma mirga namaa Awrooppaa haleellaa bara 2004 gareen leellistoota Islaamummaa mana barnotaa tokko irratti raawwatan dursee balaa ga’uu malu hanqisuu hin dandeenye, tarkaanfiin humnootii nageenya eegsisanis ajjeechaa kanneen iggitamaniif gumaacheera jechuun himate. Fulbaana 1 bara 2004 qabee guyyoota sadiif uggurri fi fixiinsi mana barnootaa Beslan magaalaa Republikii Ossetiyaa kaabaa irratti raawwate ijoollee 186 dabalatee kanneen iggitaman 330 ol galaafate. Gareen lammiiwwan Raashiyaa mootummaan kanneen miidhaan irra ga’e irraa balaa durumaan beekamaa ta’e irraa oolchuu hin dandeenye jechuun himannaa dhiyeeffatan. Gareen mirga namaa sunis kanneen himannaa dhiyeessan deggeruu dhaan angawoonni haleellaa karoofame sana ilaalchisee odeeffannoo ga’aa qabu, garuu mana barnootaa sanaaf eegumsa hin cimsine jedhee jira. Manni murtichaa itti dabaluu dhaan kanneen qorannaa geggeessan attamiin ajjeechaan sun akka raawwatame sirriitti hin qoranne, humna lubbuu galaafate kan angawoonni fayyadaman ilaalchisees qorannaa ga’aa hin geggeessine jedha.


Hariiroon US fi Raashiyaa Fooya’aa Laata?

Hariiroon US fi Raashiyaa gidduu jiru fooyya’uu fi dhiisuu isaa himuuf yeroon isaa amma miti jedha Kremlin. Kun kan dhaga’ame przidaant Vladmir Putin fi ministeera dhimma alaa Raashiyaa Sergei Lavrov ministeera haajaa alaa Ameeerikaa Rex Tillerson waliin marii sa’aatileef geggeessan booda. Dubbi himaan Putin Dmitry Peskov akka jedhanitti haalli marii Moscow keessatti geggeessamee hanga tokko gaarii dha, biyyoonni nuklera hidhatan addunyaa guddichi lamaan furmaata barbaaduuf jecha marii geggeessuu isaanii calaqqisa. Garuu Putin hariiroo isaanii boodanaa maaliif danqaa akka qabaate Washingtonf gaaffi akka dhiyeessan illee Dmitryn dubbataniiru. Keessumaa falmii waa’ee meeshaa keemikaalaa Siiriyaan fayyadamtaa fi haleellaa misaayilaa prezidaant Traamp ajajan irratti booda hariiroon sun maaliif akka danqame illee gaafachuuf jiru jedhan. Traamp har’a ergaa Twitter irratti maxxansaniin Ameerikaa fi Raashiyaa gidduu haalli jiru gaarii ta’a jechuun abdachuu isaanii beeksisan. Putin immoo gaaffii fi deebii TV biyya isaaniif kaleessa kennaniin erga Traap baatii sadii dura aangoo qabatanii as hariiroon biyyoota lamaanii gad adeemaa deeme jedhan.


Bashar al-Assad Haleellaa Keemikaalaa Raawwatame Jedhame Akkasumaan kan uumame Jedhan

Prezidaantin Siiriyaa Bashaar al-Assaad gabaasaaleen haleellaa meeshaa keemikaalaa torban darbe irratti dhiyaataa jiraatus mataa jabaachuu dhaan himannaan sun gutuummaa guutuutti kan akkasumaan uumame jedhan. AFP waliin gaaffii fi deebii geggeessaniin Assad akka jedhanitti waraanni Siiriyaa meeshaa isaa Keemikaalaa mara dabarsee kenneera jedhan. Kan nu ajaa’ibe keessumaa US shorokeessota waliin wal ta’uu isee ti jedhan. US haleellaa misaayilaa torban darbe maadhee qilleensaa Siirtyaamadda meeshaa keemikaalaa ti jedhamee amanamu misaayilaan haleeltee jirti. Ameerikaan akka jettutti waraana Siiriyaatu siivilota konyaa Idlib keessaa irratti haleellaa keemikaalaa raawwachuu dhaan dubartootaa fi ijoollee dabalatee namoota hedduu ajjeese.


Niil Gorsaach Abbaa Murtii Ta’uuf Hirbuu Seenan

Abbaan murtii mana murtii muumicha US Antonin Scalia du’aan boqotanii baaatilee 14 booda manni murtichaa bakka duwwaa ture tokko guutuu dhaan Neil Gorsuch hirbuu seenuun bakka sana qabatanii jiran. Abbaan murtii harawaan kun sirnaawwan adda addaa lama irratti sirna hirbuu seernuu seeraa lama seenanii jiru. Inni jalqabaa mana murtii ol aanaa keessatti hoogganaa gameessa mana murtichaa John robertsiin ennaa ta’u booda irra immoo White House keessatti sirna qophaa’e irratti abbaa murtii Anthony Kennedy kakachiisuun hirbuu seensisanii jiran. Prezidaant Traamp fi itti aanaan isaanii Mike Pence sirna sana irratti argamanii jiru. Gorsuch erga hirbuu seenanii booda amanamummaa dhaan seera ol aanaa biyyattii kan ta’e heera biyyattii kan tajaajilan ta’uu beeksisan. Repbulikaanota keessaa kurna tokkoof mana murtii ol iyyannaa federaalaaf kan hojjetan filatamuu Gorsuch kan morme hin


Biyyoonni Wahiilota Yunaayitid Isteets Kan Awurooppaa Haleellaa Misaahelaa Maadhee Waraanaa Siiriyaa Irratti Geggeessite Of Eeggannoon Simatan

Biyyoonni wahiilota Yunaayitid Isteets, kan Awurooppaa, haleellaa misaahelaa halkan dabre waraanni Yunaayitid Isteets, maadhee waraanaa Siiriyaa irratti geggeessite of eeggannoon simatanii jiran. Ministarri Ittisaa Briteen – Maayikil Feelon, har’a ibsa kennaniin, “haleellaa gaazii mootummaan Siiriyaa geggeesseen – daa’imman dabalee uummata nagaa gara dhibba tokkoo fixe kanatti, tarkaaniin mootummaan Traamp fudhate sirrii dha – jennee amanna. Tarkaanfii kana guutummaatti deggerra” jedhan. Jarmaniinis jechuma wal-fakkaataadhaan deggersa ishee beeksiste. “Haleellaa meeshaa keemikaalaan geggeessamu dhaabuuf jecha, karaan biraan yaalamuu namni mormu hin jiru.” Jedhan – dubbi-himaan ministrii dhimma-alaa Jarmanii – Sabaastiyaan Fiisher. Prezidaantiin Farasaayis, tarkaanfiin Yunaayitid Isteets fudhatte sirrii dha – jedhan.


Doonaald Traampii Prezidaantiin Chaayinaa Wajjin Mariin Cufataan Geggeessan

Doonaald Traampii fi Prezidaantiin Chaayinaa – Shii Jiinpiiing, ka kutaa Flooriidaa jirtu – magaalaa bishaan qarqaraa Paalm Biich keessatti walga’anii jiran. Prezidaant Shiin kaleessa galgala kan achi galan yoo tahu, mariin isaanii cufataan geggeessamu kun, daldala Yunaayitid Isteetsii fi Chaayinaa, isa Yunaayitid Isteets kasaaraa keessa jirtutti fuuleffachuuf jira. Waa’ee Kooriyaa Kaabaas mari’achuu hin oolan. Prezidaantichi Yunaayitid Isteets – Traamp, yeroo filannoo Prezidaantummaa geggeessaa turanitti gama daldalaa fi dhimmoota maallaqaa irratti akka Chaayinaa dura dhaabbatan deddeebisanii dhaadataa turan iyyuu, amma garuu, Prezidaantii Chaayinaa sirna how’aadhaan simatan. Yeroo Prezidaant Shii Jiinpiing dhufanitti, hiriirawwan asxaalee simannaa fi hawwii gaarii qabatan karaa gamaa fi gamana dhaabatanii simatan iyyuu, mormitoonni haala qabinsa mirga dhala-namaa Chaayinaa balaaleffatanis hiriiranii turan.


Hoogganaan Garee Mootummaa Libiyaa Hoogganoota Ameerikaa Waliin Wal Argan

Hoogganaan mootummaa Libya kan tokkummaa mootummootaan deggeramu angawoota US ol aanoo waliin Stuttgart Jarmanii keessatti wal arganii jiran. Dubbi himaan waaltaa ajaja US kan Afriikaa Chuck Prichard VOAf akka ibsanitti muummichi minsiteeraa mootummaa Liibiyaa Fayez al-Sarraj kaleessa Generlaal Thomaas Waldhauser ajajaa waaltaa ajaja US kan Afriikaa fi Liibiyaatti ambaasaaddora US Peter bode waliin waajjira haadhoo waaltaa ajajaa sanatti wal arganii jiran. Sababaan isaan wal arganiif haalli Liibyaa keessaa maal akka fakkaatu akkasumas hoogganni siivilii fi dhaabi waraanaa attamiin walii galteen hojjetaa akka jiran hubachuuf ta’uu Prichard ibsaniiru. Saraaj yeroo lammataaf waajjira haadhoo waaltaa ajajaa US kan Afriikaa daawwatan. Daawwannaan isaanii kun kan dhaga’ame angawoonni waraana Raashiyaa ennaa isaan ajajaa waraana mooatummaa Liibyaa kan gama bahaa kan Kalifa Haftar deggeruuf jecha xayyaara erganitti. Angawoonni US baatii darbe Reutersiif akka ibsanitti Ameerikaan ennaa humnoonni addaa Raashiyaa fi xayyaaronni nam maleeyyii Sidi Barrani kan daangaa Masrii fi Liibiyaa irra fageenya km 100 jiru irra sosso’aan argitee jirti jedhan. US uummata Liibyaa fi tasgabbiin akka dhfu hojjetti jedhu angawoonni kun.


Hoogganaan Koree Basaasa Ameerikaa Qorannaa Dhimma Raashiyaa Keessaa Of Baase Jedhan

Mana maree bakka bu’ota uummataa Ameerikaatti dura taa’aan koree dhimmootii basaasaa Devin Nuunes Raashyaan ennaa filannoo US bara darbee hojii komputeraan jidduu seenuu raawwatte jechuun himannaa dhiyaate gama ilaaleen qorannaa geggessamu keessaa yeroof ofi iisaanii kan baasan ta’uu beeksisan. HImannaan naamusaa irratti dhiyaachaa turuun illee ni uyaadatama. Koreen namusaa kan mana maree baatii darbe tuuta oduuf ibsa kennaniin Nuunes ragaa iccitiin qabame saaxuiluu isaanii ilaalchisee qorataa jiraachuu beeksise. Tajaajlli basaasaa US manniiwwan biyyootii alaa ennaa basaasanitti maree gareen duula filannoo Traamp kan dubbatan galmee icitii argeera jechuun dubbatanii turan. Nuunes har’a akka ibsanitti, gareeleen yaada madaalawaa qaban hedduun himannaa koree naamusaa kan mana maree irratti na irrtti dhiyeessaniif, himannaan sun hanga ilaalamutti qorannaa dhimma Raashiyaa ilaallatu keessaa ofii koo baasuu koon beeksisa jedhan.


Pirezidaanti Doonaldi Tiraampii fi mootiin Jordaan Abdullaa White House keessatti walti dhufanii waan hedduu irratti dubbatan

Bulchootii tun rakkoolee Jiddu-Gala Bahaa, rakkoo baqataa addunyaa, akka ISIS balleessaniin, kemiklaala waranaa Siiriyaan ummata isiitiin fixxee fi waan hedduu irratti wal dubbatan. Jarii kun haga guddaan Siiriyaa ummata isii kemikaala waranaatiin fixxe himachuutti jiranii fi rakkoo Israahelii fi Paalestaayin irratti dubbate. Doonaldi Tiraampi akka Siiriyaan ummata isii haawwanii fi ijoollee dabalee nama hedduu kemikaala waraanaatiin fixuun waan itti callisani miti.ISIS hin balleessinaa jedhee waada agale Tiraampi. Hariyummaan Ameikaa fi Joordaan akka jecha Tiraampitti waan akka malee jabaati. Siiriyaan biyyitii kalee kemikaala waraanaatiin nama isii kurnyaA fixxe tun ollaa Joordaaniiti.Kemikaalii waraanaa mi’a waraanaa hamaa addunyaan akka namii waliin hin aane irratti walii galan. Tiraampii fi nugusii Jordan Abdallaa hardha waliin marroo lama walti dhufanii wal dubbatan


Doonaldi Tiraampi Pirezidaanti Masrii deeggaruuf waadaa galeef

Mootummaa Amerikaatii fi ka Masrii siyaasaa,dinagdee fi nagaa naannoo waliin eeguu irratti bara hedduu waliin hojjachaa bahan.Afrikaa keessaa biyyitii gannuma gannaan doolara biliyoona tokko oli argan keessaa Masriitti ta duraati. Fakkeennaaf bara 2013 keessa Amerikaan waraana Masrii gargaaruuf doolara biliyoona 1 fi miliyoona 500 kenniteef. Akkuma kanaan Pirezidaantiin Masrii Abdell Fattaa El Siisii kalee bulchiinsa mootummaa Amerikaa White House keessatti pirezidaanti Tiraampiin wal dubbatee waliin hojjachuuf waadaa walii galan. Akka jecha Tiraampitti pirezidaantin Masrii nama bara jabaa keessatti akk malee waan dansaa hojjachuutti jiru. Amerikaan Masriif gargaarsa waraanaatii fi jara biyya nagaa dhowwu jedhan loluuf ammoo waan isiin feetu kenniteefii jedhee waadaa galeef Tiraampi. "Waraana keenna irra deebinee akka dansaa humna horachiisuutti jirra.Akka herrega kiyyaatti haga takka arganii hin beenne humna itti tolchuutti jirra. Wannii nu feenulleen tanuma.Wannii ani siin jechuutti jiru obboo pirezidaantii, hariyaa fi waahela dansaa US keessaa fi ana irraayyuu qabda.” Pirezidaantiin Masriilleen qalblii jabduu Tiraampi jara biyya nagaa dhowwu irratti duuluuf qabuu jedheen faarsee waliin hojjachuuf waadaa galeef.Abdel Fattaalleen akkana jedhe.\n\n“Anaa fi Masrii yoma feetu cufaa ufi bira nu hin dhabdu.Jara biyya nagaa dhowwu irratti qabsaahuuf jabeennaa fi qalbii diriirteen waliin jirra.” Masriin fi USA duruu jabana Obaamaallee nagaa biyya lamaanii waliin eeguuf walumaan hojjatan.Taatullee akka ogeessii siyaasaa Jiddu Gala Bahaa,Paul Salem jedhutti qalbii ittiin wal dubbataniin gargar jirti.\n\n“Hubadhi.Bara bulchiinsa Obaamaattuu walumaan hojjachaa bahan taatullee gargaarsii Amerikaan gama odeeffannoo nagaa waliin gahuutii fi hariyummaa siyaasaa biyya lamaaniitiin jidduutti dhaabate.” Masriin biyya Arabaa keessaa guddoon isii. Fala araaraa Israahelii fi Jiddu-Gala Bahaalleef yoo hedduu isii abdatan.Siyaasaa fi hariyummaa Liibiyaa fi Siiryaallee akka Paul Salem jedhutti Masrii waan hedduun abdatan. ISIS hadhuufillee qoodii Masriin naannoo tana irratti qabdu guddaa.Tanaaf naannoo tana keessaa biyya Amerikaa hariyaa taaty hedduu qabaachuuf mariitti jiraa jedha,Paul. Taatullee karaa pirezidaantiin Amerikaa ka ammaa kun nagaa jidduu galaa bahaatiif dhahuuf ittin jiru nama hedduu hin quubsu. Ogeeyyotii hedduun fkn embaasii Amerikaa Televaavii baasanii lafa Israahelii fi Paalestaayin irratti wal dhabanii ammallee falamaa qabdu, Jerusaalem geessuun fala araaraa itti jirtu kanaa fi qooda Masriin naannoo tanaaf qabdu irraa diqqeessaa jedhan.


Qorattoonni Raashiyaa Nama Kaleesa Boombii Dhoose Lubbuu Namootaa Galaafate Adda-Baafachuu Dubbatan

Qorattoonni Raashiyaa, kan kaleessa magaalaa Seent Piitersberg, buufata baaburaa uummatni itti heddummaate keessatti Boombii of wareeiginsaa dhoosuun namoota kudhanii ol fixee fi ka biroo hedduu madeesse, ka Kirgistaanitti dhalate – nama Akbaarzoon Shaaliloov jedhamu tahuu adda-baafachuu isaanii dubbatan. Kan suuraa shakkamaa boombii of-wareeginsaa sana baase – Poolsiin Raashiyaa, “kan umuriin isaa waggaa 22 tahe – Shaaliilov, Kirgistaan, bakka Osh jedhamtutti dhalatee, bara 2011 lammii Raashiyaa tahe” jechuun ibse. Shaaliloov, achuma magaalaa Seent Piitersberg keessatti, Boombii ka biraa bakka biraatti hidhee ture garuu, humnoota poolisii Raashiyaan argamee akka hin dhoone taasisame – jedhama. Hoogganoonni biyyoota Addunyaa, Chaayinaa dhaa haga Awurooppaatti, haga Braazilitti miidhaa Raashiyaa keessatti dhaqqabe kanaaf gadda isaanii ibsanii jiran. Prezidaantiin Yunaayitid Isteets – Donaald Traamp, hoogganaa Raashiyaa – Vilaadmiir Puutinitti bilbiluudhaan, haleellaa kana ittisuuf tarkaanfii fudhatamu irratti deggersa guutuu ka kennan ta’uu beeksisanii jiran.


Siiriyaa Keessatti Har'a Haleellaa Gaazii Summiitti Shakkamuun Namoota Kurnaan Lakkaawamantu Dhume

Siiriyaa keessatti har’a haleellaa Gaazii Summiitti shakkamuun geggeessameen namoota kurnaan lakkaawaman tu dhume. To’attoonnii fi hojjetoonni ittisa uummataa akka beeksisanitti, xayyaaronni mootummaa Siiriyaa yokaan ka Raashiyaa magaalaa finciltootaan qabamtee jirtu – Kiyaan Sheekuun irratti haleellaa gaazii summii geggeessuudhaan yoo xiqqaate namoota 65 fixanii, kanneen 350 ol ta’an immoo madeessan. Halellaan kun, waraansa waggoota ja’an dabran biyyattii keessatti geggeessame keessatti halellaa isa hamaa gita hin qabbne, fixinsa gara-jabinaa rifaasisaa – jechuun balaaleffatan – mormitoonni. Raashiyaan, akka halellaa sana keessaa gonkumaa qooda hin qabne dubbatte. Waaltaan Miidiyaa Illib, ka qabsaa’ota mormitootaa vidiyoo fi suuraalee miidhaa halellaa sanaa boodaa interneetii facaasee jira. Namoota haleellaa sanaan akka hamaatti madaawan, namoota ukkaamaman, namoota haqqisanii fi of wallaalan agarsiisa – Viidiyoon sun.


Bulchiinsi Pirezidant Traamp 'UN Population Fund' Irraa Baajeta Doolaara Miliyoona 30 Olii Kute

Bulchiinsi prezidant Traamp, Jaarmayaan waa’ee heddummina uummtaa, ka Tokkummaa Mootummootaa ulfa-baasuu fi maseensuu dirqamaan raaw’atamu deggera – jechuudhaan, maallaqa kennuuf irraa kutuu isaa beeksisee jira. Ministarri Dhimma-alaa Yunaayitid Isteets, har’a, xalayaa Koree Hariiroo alaa, ka Mana-maree Murtii-seeraa Yunaayitid Isteetsitti xalayaa ergeen akka beeksisetti, baajeta bara 2017 silaa dhaabbaticha “UN Population Fund” jedhamuuf kennuuf ture, doolaara Miliyoona soddomii-lamaa fi walakkaa kan irraa dhaabu ta’uu beeksisee jira. Dhaabbatichi Tokkummaa Mootummootaa, jaarmayaa biyya Chaayinaa, kan Koomishina Eegumsa Fayyaa fi Karoora Maatii Biyyoolessaa – jedhamu waliin ta’uudhaan, maatiin tokko akka ijoollee lama caalaa hin qabaanne dirqsiisuu irratti hojjeta jechuun qeeqa – Ministiriin Dhimma-alaa Yunaayitid Isteets. Maallaqa Jaarmayicha Tokkummaa Mootummootaa irraa dhaabe, gara Sagantaa Fayyaa Addunyaa mootummana Yunaayitid Isteets geggeessutti ka deebisu ta’uullee hubachiisee jira.


Mukii baala baase.Cheeriin daraare fooleen qilleensaa urgoofte.Nama miliyoona hedduutti Washington, DC daawwachuutti jira

Cheeriin Jappaanitti daraaraa biyyoolessaa (National Flower)ti.Biyya akka China, Korea, Awurooppaa,Saaybeeriyaa gama Dhiyaa, Indiyaa, Kanaadaa, Amerikaa fi Jappaan keesatti beekama. Muka kakkana Bitootessa 27,1912 keessa bulchituun Tookiyoo, Yukio Ozaki bulchiinsa Waashington,DC bara sunii Ozaakii kennite.Kennaan tun hariyummaa biyya lamaanii jabeessite. Eegii sunii asitti yoo Afraasaa (Spring) ka akkanaa kanatti kaan karaatti yaa’ee baandii waliin sirbaa,kaan afuuffaa afuufee qilleensa keessa gadi lakkisaa,kaan diidatti yaahee caama aduu qanqaamataa waan hedduu. Daraaraa kun keessattuu Tidal Besinii fi paarkii Potomaak gama bahaati. Mukii gara yaadannoo pirezidaanti Linkolin jaaran Lincolin memorial, Soodduu Waashington Washington Monumenti fi fulaa hedduu. Festivaaliin Cheerii daraaree fi qopheessan Cherry Festival ammoo Bitootessa 18-Ebla 17, 2017 taati.Qophii sirbaa fi bashannanaa hedduutti karaa irratti tolaan ummataa qopheessan. Akka bulchiinsii magaalaa Washington,DC jedhutti saatii akkanaa tanatti nama miliyoona sadii caalutti magaalaa tana daawwiif itti yaa’a. Waashington,DC qofaa mitii Amerikaayyuu yoo Afraasaa ka akkanaa kana midhaaddi. Mukii Cheerii barana ammoo akka silaa daraaruu male kaaniti hin daraarre.Yoo tokko tokko bokkaa,yoo tokko tokko ammoo dhaamochaatti daraaru isaa turse.Taatullee haga innii jiru kanatti daawwataniif foollee qilleensaa urgaa kanaa jedhee nama hedduutti qophii Cherry Blossoms Festival jedhanitti yaahuutti jira.


Yunaaytid Isteetes Uggura Haaraa Keessee Jirti

Meeshaa jamaa barbadeessan kan ilaaleen Iraan, Koriyaa kaabaa fi Siriyaa irra uggura ka’amee ture waliin wal qabatee dhaabbattoota daldalaa fi kanneen biroo 30 akkasumas namoota dhunfaa fi biyyoota 10 irra uggura dabalataa kaa’uu isaa mootummaan Amerikaa beeksisee jira. Angawoonni sadarkaa olaanaa kan ministrii dantaa alaa Amerikaa torban darbe akka ifa godhanti uggurri kun dhaabbatoota adda addaa namoota dhunfaa fi biyyoota irra kan ka’ame ajaja seera irra ka’ameen yeroo murta’aa keessatti gamaaggama gaggeeffame irratti hirkateetu. Biyyoota Afrikaa uggurri kun irra ka’ame keessaa Ertraa fi Masriin keessatti argamu. Humnii galaanaa kan Ertraa dhaabbttoota uggurri irra ka’amee keessaa tokko yoo ta’ubeekamee Jira.Biyyonni kanneen biroon uggurri kun isaan ilaaltu Meymaar(Barmaa), Chaayinaa, Raashiyaa Saa’idii Arabiyaa, Sudaan, Tokkummaa Emereetoota Arabaa, koriyaa kaabaa fi Iraan Ta’uun beekamee jra.


Amerikaan Somalee keessatti akka jabeessanii Al-Shabaab humna isaaniillee laaffisanii lolan hajajje

Akka oduu hajaja waraana Amerikaa(Pentagon) pirezidaanti Tiraampi waraanaa Waldaa Afrikaa Somaalee jiru gargaaruuf akka ilaallachaa Al-Shabaab Somaalee keessatti hadhan hajaje. Akka jara kana dahoo isaanii keessatti hadhanii humna dhowwab hajaje mootummaan Amerikaa kun. Hajaja kana irratti mootummaan Somaalee womaa hin jenne.Laetitia Bader, Somalaeetti qorattuu dhaaba mirga namaa qoratu Human Rights Watach (HRW).Yoo lolan keessattu yo bonaa ka akkanaa ka namii gargar godaanu kanatti ufi eegachaa loluu malan jetti. "Ammitii keessattuu yoo namii akkana malee gobbatee garga faffaca’e. Nama kuma hedduutti jireenna wayyaahaa barbaadachuu fi gargaarsa addunyaa argachuuf magaalatti baqachuutti jira.Kana wannii nu jechuutti jirru.” Fulbaan dabre keessa naannoo Mududgiti xuyyuurii Amerikaa Al-Shabaab hadhuuf jedhee milishaa mootummaa Somaalee gargaartu dhahe. Mootummaan ammoo bulchiinsa Puuntilaanditti beekaa waranaa Amerikaa dogogornse jedhee himata.\n\nAkkana hadhanii lafa hedduu keessaa baasanillee Al-Shabab kaan bombiin hadhaa, kaan ammoo fixaa lafa hedudu deeffate. Abdullahi Halakhe, gaafa Afrikaatti ogeessa nagaati.Xuyyuura waraana Amerikaatii fi AMISOM bulchoota Al-Shabaab hedduu fixee jari kun amma dhokate ummata jiddutit dahatee nama hadhaa tanaaf namii nagaa jidduutit miidhama jedha. Pirezidaantiin Soomalee haarahii yoo waraanii Afrikaa amma Al-Shabaab Soomaalee irraa eeguutti jiru ganna dhufu achii bahe hadhuutit akka biyyitii ufi dandeettu tolchuuf waraana Soomalee jabeesse jaaruuf waadaa gale.


Amerikaan dubartoota addunyaa hujii jajjabduu hojjatan 13 badhaafte

Sagantaa badhaasaan kennan kana Ministirii Haajaa Alaa Amerikaatti kenna.Bara 2007 jalqabanii kennuutti jirani maqaan sagantaa kanaa International Women of Courage (IWOC).Badhaasa kana haadha warraa pirezidaantii Amerikaa Melaaniyaa Tiraampitti kenne. Dubartii badhaasa kennaniif tana keessaa tokko dubartii kiristaanaa biyya Siiriyaati. Barana haawwanii fi ijoollee dubraa musliimaa fi Kiristaiyaanaa biyya keessa baqatan,qabsaahota mirga namaa ka akka haawwanii fi ijoolleen dubraa lola Iraaqii fi Yemen duraa bahan tolchanii karaa bananiif fa badhaasan. Dhaabbilee mootummaa hin tahin ka haawwanii fi ijoollee dubraa dubrumaa isaaniitiin rakkatan gargaarani demokiraasii guddisan dubartii miseensa waraaaana damee Afrikaatti nagaa eeguu keessa jirtulleen warra badhaafame keessaa tokko. Haatii warraa pirezidaantii Amerikaa Melaaniyaa Tiraampi tana irratti dubaratoota 13 hujii akkanaa hojjatan badhaafte.\n\n“Hawaasa addunyaa waliin taatee USA ergaa qulqullitti eeyee qubuma qamnaa argumatti jira jettu erguu malte.Tanaafuu dubartoota hujii jajjabduu hojjatan warra ufi gargaaru hin dandeenne gargaarranii jijjiirama fidan jajjabeessuu malle.”\n\nWarra dhufee badhaasa kana hin fudhatin keessaa tokko dubartii Vetnaamii mother Mushroom, aaddee abbaa marqoo jedhaniin. Onkololeessa dabree jalqabani hidhaa jirti. Demokiraasii biyya isii guddisuuf hojjatti.Natalia Ponce de Leon marroo sadii asiidiin guban.Sunuma dandamatte.Iyyuma iyyitee akka warrii asiidiin nama gubu adabamu tolchite. Namii hujii akkasii hojjate ganna 50 hidhama. Veronica Simogun dubartii biyya Papua New Giiniitti walqixummaa dhabiitii dubaratoota biyya ufiitii falmiti sunumaan badhaafamte. "Walqixumma, haqa dubartii biyya tiyyaatiif qabsaaha.Yoo cufaa woma akkana arga.Rakkoo akkanaa hedduutti jira.” Amerikaan eegii sagantaa dubaratoota hujii jabeennaan hojjatan badhaasuuf hujii jalqabde ganna 2007 jalqabee dubaratoota 100 biyya 60 badhaafte.


Bulchiinsii Tiraampi magaalota US baqatoota 'seera malee' Amerikaa dhufanii dahoo kennan irraa bajata ciruuf doorsisatti jira

Akka abbaan alangaa addaa Amerikaa,Jeff Sessions jedhutti magaalotii Amerikaa seera mootummaan baqatan tohatu kabajuu qaban. Taatullee dhaabbileen mirga namaa hedduun seera malee Amerikaa dhufan jedhanii baqataa qabuun,maatii diiguun mirga namummaa isaanii dhiibuu fi seera addunyaallee ala. Yoo ammaan tanaa kana Amerikaa keessatti nama hedduutti mirgii baqataa eegamuuf malee jedhee hiriira bahuufiitit jira. Raafaa’el Anichaa bakka bu’aa paartii Demokiraati godina Teksas iraa dhufe “Kun hawaasa keennaayyuu hin sodaachisa. Baqtaa fi warra lafaatuu hin sodaachisa. Waan nu hadhuutti jiran nutti fakkaatti. Maan jennaan pirezidaanti Amerikaa ka ammaa Donald Tiraampi warri Meksokoo dhufe warra wanjalaa fi warra dubartii buufatu jedhee maqaa nu balleess jedha namii. Horiin bulchiinsii Tiraampi magaalot ahedduu irraa kutuuf doorsisuuniitti jiru doolara biliyoona hedduuti. Magaalotii hedduun ammoo hajajaa fi yaada bulchiinsa mootummaa Amerikaa ka baqataan tohachuuf baase fudhachuu diduutti jiran. Manneen amantii kiristaanaa, manneen barnootaa fi dhaabbileen hedduun baqattoota gargaaranii dahoo kennuuf waaduma galaniin gargaaruutti jiran.


Ripaablikaanonni Erga Insuraansii “Obamacare” Haquu Dhabanii Deebisanii Of Ijaaruuf Yaalaa Jiran

Seerri torban darbe utuu hin milkaa’in hafe White House, kongresii fi Senetii dhuunfatan iyyuu Ripaablikaanonni kanneen sagalee kennaniif waadaa seenan iyyuu qofaa muteessuu akka hin danda’in mul’isa. Prezidaant doonaald Traamp ibsa isaanii Sanbata darbeen lammiiwwan Ameerikaa harka SAMII aka eegan gaafatan. Cicha keenya gurmuu NASAf jiru kan qorannaa geggeessuu haaromsina jedhan. Kana kan dubbatan seerri isaan akka darbuuf dhiibbaa gochaa turan erga inni Washington keessatti fashalee guyyaa tokko booda. Irra dibuu hin danda’u. guyyaan kun nuuf guyyaa gaddaa ti jedhan af-yaa’iin mana maree bakka bu’oota uummataa Paul Ryan. Waggoota torbaaf insuraansii Obamacare jedhu caalaa karoora wayyaawaa qabna jechaa turanii booda Ripaablikaanonni seera eegumsa fayyaa kan ofii isaanii erga inni miseensota mana maree bakka bu’otaan darbuu dhabee booda itti dhiisan. Karoora caasaa, kan jijjiirama dilaala fi kan dhimmootii gurguddaa fuula duratti tarkaanfachiisuu barbaadan cimaa ta’e qabu. Martinuu Kongresii biraa tarkaanfii hanga tokko barbaadu. Gabaasa guutuu dhaggeeffahdaa No media source currently available


Hoogganaan Masrii Duraanii Hidhaa Dhaa Gad Dhiisaman

Kan bara 2011 kessa geggeessame warraaqsa Arabootaatti aansuu dhaan waggoota ja’aaf mana hidhaa fi hospitaala kan turan presidentiin masrii duraanii Hosnii Mubaarak gad dhismaniiru. Mubaarak Hospitaalaa waraana keessa kan gad dhiisaman har’a ture. Mubaarak hookkara biyyootii Araba ka birootti babal’atetti aansuu dhaan hoogganaa biyyaa tokkicha murtiitti dhiyaatani. Hookkara guyyootii 18f tureen hiriirtota nagaa irratti ajjeechaan akka raawwatu kakaastan jedhamuun kan himataman ennaa ta’u himannaalee ka biroonis irratti dhiyaatanis booda irra garuu ni hambifaman. Dhiyeenya immoo himannaa ajjeechaa irras walaba ta’uutu murtaa’eef. Har’a kan gad dhiisaman Mubaarak yero ammaa ganda dureenyii Heeliyoo Poolis jedhamu kan jiru mana jireenyaa isaanii keessa boqonnaa irra kan jiran ta’uu Abukaatoon isaanii mirkaneessaniiru.


Haleellaa London Keessaan Wal Qabatee Namoonni Lama Hidhaman:Poolosii London

Haleellaa paarlaamaa Briteen cinatti raawwateen wal qabatee har’a namoota itti dabalaa lama to’annaa jala oolchuu isaa poolisiin London beeksisee jira. Komaanderri garee farra shororkeessummaa Marka Rowley ibsa itti dabalaa utuu hin kennin hidhaan sun baay’ee barbaachisaa dha jedhan. Namoonni sagal to’annaa jala kan jiran ennaa ta’u tokko gad dhiisamuu illee ibsanii jiru. Angawoonni poolisii namni haleellaa sana raawwatee namoota afur biilsa paarlaamaa cinatti ajjeese Khalid Maood ka jedhamuuf lammii Briteen amantii isaa Islaamatti jijjiirate fi yakka meeshaa waraanaa qabaachuu fi ka biroo qab jedhan. Kan umuriin waggaa 52 Masood maqaan isaa dhalootaa Adiran russel Ajao yoo ta’u loltuu IS kan kaayyoo gareen kun siivilota fi waraana biyyoota isatti duuluuf michuu US ta’an akka haleelu dabarse bakkaan ga’uuf hojjetaa ture.


Insuraansii Fayyaa “Obamacare” Hambisuu fi Dhiisuu Irratti Sagaleen Kennamuuf Jira

Prezidaant Doonaald Traamp michoonni isaanii Republikaanotaa ennaa miseensonni mana maree bakka bu’ootaa sagalee kennanitti caasaa eegumsa fayyaa biyyattii ilaalchisee isaan cina akka dhaabatan dhiibbaa gochuu itti fufanii jiru. Manni maree har’a insuraansii fayyaa “Obamacare” jedhamuun beekamu hambisuu fi dhiisuu irratti sagalee kennuuf jiru. Traamp yoo Repbulikaanoni insuraansii Obamacare jedhu kan isan ennaa duula filannoo hambisuuf dhaadatan dura hin dhaabbatan taanaan itti fufuu mala jechuun akeekkachiisan. Traamp ripuublikaanota hin murteessin jiran amansiisuuf har’a bilbiluufii dhaan seera insuraansii sana bakka bu’u akka deggeran gaafataa oolan. Tramp Twitter irratti erga maxxansaniin akka jedhanitti sagaleen har’a kennamu Obamacare hambisuuf carraa isa dhumaati jedhan.


Haleellaan Biilsa Paarlaamaa Briteen Cinatti Raawwate Gocha Shorokeessummaa ti: Angawoota

Biilisi paarlaamaa London erga angawoonni balaa dhaqqabe gocha shororkeessummaa ti jedhanii booda danqamee oole. Namni haleellaa sana raawwate nama ummurii giddu galeessaa yoo ta’u utuu poolisiin itti hin dhukaasin dura angawaa poolsii tokko haalbee beetee tureen waraane. Angawaan poolisii gameessi tokko \nVOAf akka ibsanitti haleellaa sana nama tokko qofaatu raawwate. Jalqaba irratti konkolaataa isaa riqicha Westminister jedhamu kan biilsa paarlaamaa cina jiru irra oolfa ture. Konkolaataan sunis bakka namni adeemaa turetti maquu dhaan kanneen miillaan deemaa turan hedduu rukute. Dubbi himaan tajaajila Ambulaansii London akka jedhanitti riqicha sana irratti yoo xiqqaate namoonni 8 madaa’anii jiran. Gabaasi haaraa ba’e akka jedhutti nama riqicha sana irratti rukutame keessaa tokko du’ee jira.


Paakistaan Daangaa Ishee Karaa Afgaanistaan Cuuftee Turte Guutmaatti Bante

Paakistaan – shororkeessonni Afgaanistaan keessatti qindaa’uudhaan haleellaa na irratti geggeessu – jechuun eega daangaa ishee biyyattii waliin qabdu guutummaatti cuftee baatii tokkoo booda, har’a, namoota miillaan imalanii fi konkolaatota daldalaa eegumsaan geggeessaniif deebistee guutmmaatti bantee jirti. Muummichi-ministaraa Paakistaan – Nawaaz Shariif, ibsa sirnaa baasaniin, tarkaanfiin daangaa banuu amma biyyi isaanii fudhatte kun mallattoo faara gaarii agarsiisuu tahuu dubbatanii, mootummaan Afgaanistaan immoo, sababaalee cufamuu daangaa sanaa ta’anitti furmaata kennuuf akka tarkaanfii fudhatu kan abdii qaban ta’uu dubbatan. Dubbi-himaan Prezidaantii Afghaanistaanis, Kaabul irraa deebii kennaniin, Paakistaan daangaa ishee deebistee banuu simatanii, “garuu, rakkoolee siyaasaa biyyoota lameen gidduu daangaa biyyoota lameenii cufuudhaan furuun hin danda’amu” – jedhan. Lammiwwan nagaa fi daldaltootatti daangaa cufuu irra, hundee shororkeessotaa buqqisuu irratti hojjechuun akka mala wayyaawaa tahe dubbatan – aangawaaon Afghaanistan kun.


Traamp fi Muummicha-ministaraa Iraaq Waayit Haawusitti Marii Geggeessan

Prezidaantiin Yunaayitid Isteets – Doonald Traamp --- Muummicha-ministaraa Iraaq – Hayider Al-abaadii, Waayit Haawusitti simachuun haasofsiisanii jiran. Haasaan isaanii – waa’ee magaalaa ijoo Kaabaa Iraaq dhiheenya garee Islaamik Isteet harkaa baafatee qabamtee – waa’ee Mosuul of keessaa qabaachuu mala – jedhama. Hoogganoonni lameen, baatii dabre keessa, waa’ee haleellaa Islaamik Isteet irratti geggeessamuu telefoonaan haasawa iyyuu kallattiin walga’anii dubbachuun isaanii kun ka duraa ta’uu isaa ti. Mr. Abbaadiin gara as Waashingtonitti gajeeluu isaanii dura, ISIS fi gareelee isa deggeran injifachuuf duula sadarkaa dhumaa irra gahe haala itti xumuran irratti Prezidaant Traamp waliin dubbachuuf akka fedhii qaban dubbatanii turan. Humnoonni Iraaq yeroo garee ISIS waraanaa jiran kanatti, deggersa humna qilleensaa garee walta’insa biyyootaa, kan Yunaayitid Isteetsiin hoogganamu irraa argatan.


Damaaskus Siiriyaatti Loltoonni Mootummaa Finciltoota Irratti Haleellaa Banan

Loltoonni mormitootaa, ka Siiriyaa – akkaataa hin eegamiinitti, eega gandeen Kaaba-baha magaalaa Damaaskus mootummaan qabataman irratti haleellaa bananii guyyaa tokkoo booda, humnoonni mootummaa har’a fincciltoota irratti haleellaa bananii jiran. Har’a xayyaarota waraanaa magaalaa Damaaskus irra bobba’an arguu isaanii kanneen dubbatan – jiraattonni magaalattii, xayyoota sun garuu, ka mootummaa Siiriyaa yokaan kan michuu isaa – ka Raashiyaa ta’uu adda-baasanii hin dubbanne. Bakka kaleessa riphxee-loltoonni Boombii konkolaatota lama dhoosuu fi haleellaa of wareeginsaa geggeessuun lola itti jalqabanii gamoolee hedduu dhuunfatan – ganda Jobaar dabalee, gandeen hedduutti xiyyeeffatee geggeessame – haleellaan humnoota mootummaa Siiriyaa kun.


Abbaa Seeraa Prezidaant Doonaald Traamp Mana-murtii Muummichaa Biyyattiif Kaadhiman Mirkaanessuuf Qorannaan Jalqabame

Manni-maree murtii-seeraa Yunaayitid Isteets – nama prezidaant Doonaald Traamp mana-murtii muummichaa biyyattiif kaadhiman – Neeyil Goorsach mirkaanessuuf qorannaa geggeessamu, marsaa duraa har’a jalqabee jira. Abbaan-murtii Antooniin Iskaalaiyaa Guraandhala, bara 2016 du’anii booda, manni-murtii muummichi abboota murtii sagal silaa qabaachuu male keessaa tokko hanquudhaan geggeessamaa ture. Idoo sana guutuuf jecha, namni Prezidaantii duraanii Baraak Obaamaan dhiheeffamanii turan – Abbaan-murtii Meetrik Garlaand, mana-maree murtii seeraa Ripublikaanonni sagalee wayyaba keessatti qabaniin otuu hin raggaaisamiin hafan. Gorsachii fi miseensonni mana-maree murtii-seera har’a haasawa baninsaa kan godhan yoo tahu, boorii fi iftaan immoo, gaaffiilee tu Goorsaacghiif dhihaata – jedhama. Senetii Yunaayitid Isteets keessatti, Ripublikaanonni barcuma 52, Dimookiraatonni immoo barcuma 48 qaban.


Raashiyaan Filannoo Yunaayitid Isteetes Keessa Harka Qabaachuuf Dhiisuu Irratti Qorannoon Itti Fufeera

Daarektarri Biiroo Qorannaa Federaalaa yokaan FBI – James Koomee, Raashiyaan filannoo Yunaayitid Isteetes keessa harka galfachuuf yaalii goote – tarii wanni duula filannoo Traamp waliin qindeessame yoo tahe dabalatee akka dhaabbatni isanii ciminaan qorataa jiru dubbatan. Koree Tika-nagaa, kan Mana-maree Yunaayitid Isteets duratti, Hoogganaa Dhaabbata Nagaa-eegumsa Biyyoolessaa – Admiiraal Maayikil Roojers waliin har’a dhugaa ba’an – Daarekatarichi FBI. Duulli filannoo isaanii , akka isaan filataman gargaarsuuf dantaalee Raashiyaan qabdu waliin akka hidhata tokko illee hin qabnetti kan kaleessa dubbatan – Prezidaant Traamp, “Waan filannoo injifatamaniif jechu, oduu dimookiraatonni odeessani” jedhu.


White House Irraa Ibsi Kennamu Iyyuu Lammiiwwan Siiriyaa Ameerikaatti Simataman

Prezidaant Donald Traamp fi manneen murtii US ajaja uggura imalaa isaan baasan irratti wal falmaa ennaa jiran kanatti lammiiwwan Siiriyaa kanneen biyya isaanii irraa baqatan US weenaa jiran. Maatiin Siiriyaa irraa dhufan tokko kan nuti waa’ee Amaarikaa yaadaa turreef kan nuti argaa jirru adda jedhu. Nael Zaino jireenya ilma isaa guutuu waliin hin jiraatinuu malee amma garuu ilma isaa Aramiif waan danda’e mara gochuuf qophee dha jedha. Yeroo jalqabaaf ennaan isa argu, bo’aa ture. Haalli inni hamaan garuu gara kootti dhufuu ennaa inni didu. Tarii kan inni ofi irraa na ittiseef yeroo kana mara jireenya isaa keessaa dhabamuu koof jecha natti fakkaata jedhe. Gargaarsa hiriyoota US keessaa fi waajjira senator Kamala Harris-n Zainoon milkaa’uu danda’eera. Yeroo jalqabaaf angawaa immigaratin US kan US keessaa ka kutaa Boston keessaa waliin ennaan wal argu na ajaa’ibe jedhe Nael. Angawaan sun passport kootti chaappaa kaa’ee naa kennee dhaqii jireenya kee jalqabi. Ilama kee waliin gammadii jiraadhu naan jedhe. Cimaa ta’uun koo akka natti dhaga’amu godhe. Kun ameerikaa dha. Kun uummata Ameerikaa ti. Marinuun keenya cina kee dhaabanna naan jedhe. Gabaasa guutuu dhaggeeffadhaa No media source currently available


Ajajni Uggura Imalaa Pirezdaant Tramp Ammaaf Hojjiirra Akka Hin Oolle Abban Seeraa Federaalawa Kutaa Hawaayii Ajejee

Abbaan seeraa federaalawaa kutaa Hawaayii uggura haaraa prezidant Traamp ifa godhan akka hojiirra hin oolle ugguruu isaanii walqabatee kan aaran hoggantichi Ameerikaa kaleessa ibsa laataniin, barbaachisaa ta’ee yoo argame dhimma kana gara mana murtii mummichaatti ka ceesisan ta’uu ibsan, jedha gabaasaa Riichaard Griin, Nugusuutu dhiheessa. Gabaasa guutuu dhaggeeffadha No media source currently available


Bajatni Mootummaa Ameerikaa Gargaarsa Biyyoota Alaa Xinneessa Jedhame Harra Ifa Godhama

Mootummaan Yunaaytid Isteets wixinee bajatii Kamisa harraa ifa godha jedhameet eeggama. Ministirri Haajaa Alaa fi hojiiwwaan gargaarsa biyya alaa bajata kanaan miidhamuun isaaanii himamaa jira. Xinxaltoonnii tokko tokko, "Yunaaytid Isteets bajatii biyyota alaa xiqqeessun hojii diiploomaasii akka gaariitti deemsisuuf fayyada," jedhan. Dhaabbileen mirga dhala namaatii falmaan, akkasumaas seera tumtootoonni biyyaatti murtaahan garuu hin balaaleffatan. Gabaasa guutuu dhaggeeffadhaa No media source currently available


Himannaa Prezidaant Traamp Obaamaa Irratti Dhiheessanii Ragaan Argamee Hin Jiru

Prezidaantiin yunaaytid Isteetes ka duraa Baraak Obaamaa filannoon prezidaantummaa Amerikaa baatii Sadaasa darbe ituu hin gaggeeffamiin dura torbanneen jiran keessatti bilbilli itti gargaaramaa ture akka iccitiin dhaggeeffatamu ajajan jechuun Prezidaant Traamp ka himatan suun ragaa akka hin qabne har’a ibsamee jira. Hogganaa sadarkaa olaanaan koree tika nagaa kan mana marii bakka bu’ootaa ripaablikaantichii Deeviin Nuunes har’a akka jedhanti ragaa himata kana mirkaneessu tokko iyyu hin arganne jedhan.Gamoo prez Traamp guddicha magaalaa Neew Yoork keessa jiru Twiin Taawors irraa sagaleen iccitiin waraabame kan jiru hin fakkaatu jedhan. Koree kana keessa ka jiran Dimokraatichii Adam Schiff obaamaan ajaja kanaa kennuu isaaf ragaan arge tokko iyyu akk hin jiru ibse.Waan fedhe jedhamuus ragaan agarsisuu tokko hin argamne jedhan.


Ministeerri Haajaa Alaa Yunaaytid Isteetes Biyyoota Sadiitti Imaltuu Jalqaban

Ministeerri haajaa alaa yunaaytid Isteetes Rex Trilerson imaltuu biyyoota sadii keessatti gageessan har’a Jaapaan seenuun jalqaban.Kunis sodaa nageenyaa koriyaan kaabaa gama nukleeraa fi misaa’eela uumate irratti mari’achuuf akkasumas michooma qaba irra deeebi’anii mirkaneessuuf ta’uun beekame jira. Akka sagantaa ba’eetti Kamiisa borii mummicha ministeeraa Jaapaan shinzoo Abee fi ministeera dantaa alaa Jaapaan waliin wal argu.Sana booda gaafa Jimaataa gara koriyaa kibbaatti imalauun bakka bu’aa prezidaantii fi ministeera dantaa alaa biyyatti wajjiin dubbatu. Garu mormitoota biyyatti waliin wal arguuf karoora hin qaban. Biyya isaanii keessa waraana Amerikaa kan qubsiisanii jiran Jaapaanii fi Koriyaan kibbaa fageenya misaa’eelli koriyaa kaabaa dhaqqabuu danda’uu keessa jiru.Trillerson sana booda gara Chaayinaatti imaluuf jiru.


Damaasqoo Keessatti Of-wareegdonni Balaa Geesisan

Robii har’a Bitooteessa 15 bara 2017 magaalaa Damaasqoo kan Siriyaa keessatti of wareegdoonni bakka lamatti balaa geesisuu isaanii Televiziyoonni mootummaa Siriyaa beeksisee jira. Haleellaa inni jalqabaa nama 25 kan galaafatu yoo ta’u gamoo mana murtii guddicha cinatti dhaqqabu isaa dhaabbata oduu siriyaa beeksise.Kana irratti battalumatti gad fageenyaan kan ibsame hin jiru. Sa’atii lama turee immoo of wareegaa biraan Damaasqoo gama dhiyaa keessa ka jiru mana nyaataa tokko keessatti balaa geesisuun of wareege.Televiziyoonni mootummaa akka gabaaseetti hedduun ajjefamanii kaanis mada’anii jiran. Garu lakkofsii isaanii kan sirri ta’e hin ibsamne. Haleellaa wal fakkaataan bakka awwaala musleemoota shiyaatti gaggeeffame yoo xiqqaate lubbuu nama 40 galaafachuun 120 caalaa madeessee torban tokko ituu hin guutiin balaan kun har’a dhaqqabe. Balaa kanaaf garee al-qaidaatti hidhate qabu kan Siriyaatu itti gafatama fudhate.


Uummanni Neezerlaands Filannoon Paarlaamaaf Sagalee Kennaa Jira

Uummanni Neezerlaands Robii har’a filannoo paarlaamaaaf gaggeeffamuuf sagalee kennaa jira. Kunis paartii mummicha ministeera biyyatti mark Rutte..n hogganamuu fi farra godaantootaa fi Islaamaa kan ta’an seera tumaa Geert Wilers giddutti ta’uun beekamee jira. Sagaleen uummataa dursee funaanamee akka agarsisuutti paartiin Rutte lakkoofsa uummataa xinnoon dursa jira.Paarlaamaa biyyatti keessatti paartilee hedduun bakka buufamu.kanaaf paartiin kam iyyu barcuuma caalaa haa argatu malee mootummaa itti aanu dhaabuuf wal ta’uun barbaachisaa dha. Kana irratti walii galuun baatilee hedduu kan fudhatu ta’uus paartilee gurguddoon wilders waliin kan hin hojjanne ta’u beeksisanii jiru. Wilders musleemonni biyyatti akka hin seenne akkasumas Masjiida cufuuf kan dhaadate yoo ta’u Quraanni akka hin gurguramnee fi biyyatti gamtaa Awurooppaa keessa baasuu kan fedhu ta’u beeksisee jra.


Prezidaantiin Amerikaa Maal Foyyassan ?

Prezidaantiin Yunaayitid Isteets Donaald Traamp Amajjii digdamii toorba bara 2017 ajaja hooggana ol’aanaa baasuudhaan akka lammiwwan biyyoota Islaamaa toorba irraa gara Yunaayitid Isteets hin seenne ugguruun isaanii ni yaadatama. Achii booda garuu manni-murtii biyyattii murtii sana kaase. Torban ja’aa booda immoo ammas Prezidaantichi ajaja ka biraa foyyeeffame jedhame mallatteessanii baasan. Ajaja Prezidaantichaa kan ammaa fi dhiibbaa isaa ilaalchisuudhaan kutaa Minisootaa magaalaa Seent-pool keessatti abukaatoo seeraa ka ta’an – Obbo Israa’el Goobanaa jijjirama godhamee irratti ibsa kennan qabu. Kana cuqaasuun dhaggeefadhaa


Bilbilli Koo Akka Dhoksaan Dhaggeeffatamuuf Obaamaatu Ajaje: Prez. Traamp

Magaalaa Neew Yoork keessa kan jiru waajiira haadhoo “Traamp Tawoors” jedhamu keessatti bilbiloonni prezidaant Traamp itti gargaaramaa turan dhoksaan akka dhaggeeffatamaniif Obaamaan ajaja kennan jedhu Traamp.Himata isaanii kanas gargaartoonni prezidaantichaa kanneen Waayit Haawuus keessa sirrii dha jechuun har’a falmaa jiran. Traamp himannaa isaanii kanaaf ragaa qabatamaa kan hin qaban jedhama. Dubbii himtuun Waayit Haawuus Saaraah Saandars akka jedhanti daayreekteera dhaabbata seera hojii irra oolchuu fi waajiira qorannoo federaalaa (FBI) Jeemes Komeey ka dubbatan Traamp fudhachuuf fedhii hin qaban. Komeey akka jedhanti Obaamaan waan Traamp dubbatan akka dhoksaan dhaggeeffatamuuf ajaja hin laanne.Bara bulchiinsa Obaamaatti tika nagaa biyyoleessaaf Daayreekteera ka turan Jeemes Klaaper waan Traamp jedha kana ittiin falaman. prezidaantTraamp sambata darbe Twitarii irratti akka barreessanti filannoon injifachuu koo yeroo muraasa dura bilbiloonni koo dhoksaan akka dhaggeefataman Obaamaan ajajuu isaa ammaan bira ga’e jedhan.


Prezidaant Traamp Seera Haaraa Mallatteessan

Ajaja walii gala kan waa’ee baqattotaa fi biyyoota lammiwwan isaanii akka Amerikaa hin senne dhorkamanii kan ilaaleen prezidaant Traamp ajaja haaraa har’a mallatteessanii jiru. Lammiwwan biyyoota 6 jechuun Iraan, Libiyaa, Yaman, Somaaliyaa Sudaan fi Siriyaa baatii sadiif akkasumas baqattonni hundumtuu baatii afuriif akka Amerikaa hin seenne lafa ka’amee jira. Iraaq tarree maqaa biyyoota uggurri imalaa irra ka’amee ture keessaa baafamtee jirti. Uggurri kun Baatii keessa jirru Bitooteessa 16 bara 2017 kaasee hojii irra kan oolu yoo ta’u kanneen ehama jireenyaa yunaaytid Istees “Griin Kaard” jedhamu qaban kan hin ilaallanne ta’uun beekame jira. Kana malees namoota hanga Amajjii 27 bara 2017 tti vizaa qaban ajajii kun hin ilaallatu.Gama kaaniin Baqattonni Siriyaa amantii irratti hundaa’uun guutuummaatti akka Amerikaa hin seenne kan jedhamee turees keessaa baafamee jira. Traamp dhuma baatii Amajjii darbe ajaja wal fakkaataa mallatteessan manni murtii iyyata dhaggeeffatu kan Federaalaa erga kuffisee booda isa kana har’a mallatteessan.


Haasawa Pirezidaant Tiraampi Xiinxaltoonni Akkamitti Ilaalan?

Pirezidaantiin Yunaayitid Isteetis, eega taayitaa qabatanii haasawa jalqabaaf mana-maree yokaan Kogresii Yunaayitid Isteets duratti daheessaniin, adda-addummaa fi wal-qoodinsa siyaasaa biyyattii keessatti uumame araarsuutti fuuleffatan agarsiisa, jedhu – xiinxaltoonni. Kan Teksaas, Irviing jiru – Yunivarsitii Daalaasitti, poroofeesara barnoota dinagdee ka tahe, Mohammed Xaahiroo akka jedhutti, Prezidaantichi, jalqabuma haasawa isaaniitti, waa’ee Guraandhalaa - baatii seenaa gurraachota Ameerikaa yaadachuun jalqabuun isaanii fi waa’ee namoota bakka awwaalchaa Yuudotaa mancaasanii dubbachuun isaanii, mormii isaan irra ture qabbanbeessuutti ka fuuleffatan ta’uu agarsiisa. Waa’ee dinagdee, waa’ee imaammata immigireeshinii yokaan lammiwwan alaa gara Ameerikaatti imalanii, waa’ee baajeta ittisa biyyaa, waa’ee imaammata isaanii biyyoota alaa fi ka biroo irratti ibsa nuuf kennaniin jiran – Proofeesar Mohammad Xaahiroo. No media source currently available


Prezidaant Traamp Haasaa Jalqabaa Mana Mareef Dhiyeessan Abdii kan Namatti Hore Fakkaata

Mana maree bakka bu’ootaa US durtti dhiyaachuun kaleessa galgala haasaa jalqabaa kan dhageessisan prezidaantiin biyyattii Doonaald Traamp torbanneen ja’a dura haasaa dhageessisan caalaa abdii kan namatti hore fakkaata. Yeroon ilaalcha gad aanaa itti qabaatan darbeera atakaaroo bu’aa hin qabne boodatti dhiisna jedhan prezidaaantichi haasaa isaanii ennaa dhiyeessan. Haa ta’u malee prezidaantichi gare shororkeessota Islaamummaa ka jedhu jecha dubbii fayyadamuu itti fufan. Sabaa himaalee hedduun akka gabaasanitti gorsaan naga eegumsa biyyoolessaa Lt. General H.R McMaster fi miseensonni waajjira isaanii hangi tokko jecha akkasiitti akka hin fayyadamne gorasanii turan. Mootummaa Islaamummaa hundeessuun fedha kan ofiin jedhe garee finxaaleyyii IS dachii kana irraa dhabamsiisuuf michoota keenya addunyaa Islaamaa keessaa waliin hojjenna jedhan Traamp. Itti dabaluu dhaanis caasaalee misoomaa biyyattii deebisanii ijaaruuf bajati doolaara $Triliyoona tokko akka ramadamu, bajati waraanaaf oolu akka kana dura argamee hin beeknetti akka dabalamu manni maree bakka bu’ootaa akka raggaasisu kan gaafatan ta’uu illee ibsaniiru. Bajati ministrii dhimma alaa dhibba irraa harka 38n gad caba ennaa jedhamu yeroo ammaa manni maree murtii seeraaf hoogganaa kan t’an Mitch McConnel kanatti kan walii hin galle ta’uu ibsanii manni marichaa kan hin raggaasisne ta’uu tuqaniiru. Senatirichi repuublkiaanii kun seera insuraansii fayyaa “Obama Care” jedhamu hambisuuf paartiin isaanii walii galtee irra hin ga’in jiraachuu illee dubbataniiru. Miseensonni mana maree bakka bu’oota haasaa prezidaantichi gareen mana marichaa lamaan bakka argamanitti dhageessisan kan hordofan bakka adda addaa taa’anii ture. Kaan isaanii kutaa mana maree bakka bu’otaa sana keessa taa’anii yoo ta’u kaan immoo TVn kaan isaaniis Las Vegas keessatti grumuun ta’an ii hordofan. Kanneen hordofan kana keessaa biyyattiif mul’ata miira kakaasu agarsiisan jedhan. hunda caalaa Ameerikaa dursuu isa jedhu calaqqisan jedhan. kaan immoo prezidaantichi waadaa seenan akka raawwatan mulisuu qabu jedhan. Attamiin akka hojii irra oolchan karoora qabatamaa lafa hin keenye jedhaniiru. Demokraatichi miseensi mana maree Ruben Kihuen Traamp carraa hojii banuu, seera immigreeshinii sirreessuu fi karoora akkaataa hojii eegumsa fayyaa dhiyeessuu dadhabuun na gaddisiiseera jedhan.


Ripxe Loltoonni Yaman Ijoollee Loltummaaf Fo’atu: Amnestii Internaashinaal

Ripxe loltoonni Yemeni kanneen Houthi jedhaman ijoollee umuriin isaanii hanga waggaa 15 dabalatee adda waraanaa irratti akka isaan lolaniif fo’ataa jira jechuu dhaan Amnesty International beeksisee jira. Maatiiwwan ijoollee dhiiraa afur kan umuriin isaanii waggaa 15-17 gidduu jiru gareee mirga namaa kanaaf akka ibsanitti ijoolleen kun ripxe loltoota sanaan kan fo’aman Sana’aa keessaa ti. Akka gabaasa har’a ifa ta’etti ijoollee sana keessaa lama bakka buutota Houthi kanneen mana barnootaa amantii keessaan kan fo’aman yoo ta’u maatiin isaanii quba hin qaban. Amnestii International damee Beerutittiitti aanaa directorao kan ta’an Samah Hadis akka jedhanitti humnootiin Houthi ijoollee kana maatii isaanii jalaa fudhatanii ijoollummaa isaanii adda waraanaa bakka isaan du’uu danda’anitti akka dabarsan dirqisiisu jedhan.


Hariiroo Garee Traampii fi Raashiyaa Gidduu Jira Jedhame Deebii Barbaada: Paul Ryan

Afaan yaa’iin mana maree US Paul Ryan gabaasaalee hariiroo angawoota duula filannoo Traamp fi Raashiyaa gidduu kan yeroo duula filannoo ture jedhu deebii argachuu qaba jedhan. Deebii argachuu qabna. Ennaan nuti fuula duratti sosso’aa jirrutti homtuu akka hin ta’in adda baafachuu qabna jechuu dhaan \nRyan gaaffii fi deebii TV NBC waliin geggeessaniin ibsaniiru. Hariiroo Traamp fi Raashiyaa gidduu jiru ilaalchisee sadarkaa kongresiitti qorannaalee sdiitu geggessamaa jira. Rayan qorannaa kana keessatti abbaan alangaa addaa ramadamuu isaa hin dubbanne garuu qorannaan gam lamaan hirmaachise geggeessuun barbaachisaa ta’uu cimsanii yaadachiisuu dhaan odeeffannoon basaasaa saaxilamuu dhabuu isaa mirkaneeffachuu qabna jedhan.


Gargaarsi Biyyootii Alaaf Kennamu Addaan Hin Citin: Gadaoojjiiwwan Waraanaa Ameerikaa

Gadamoojjiiwwan ajajoota waraanaa US 120 ol dta’an Kongresiin diplomaasummaa fi gargaarsa biyyootii alaaf deggersa kennamu akka gad hin cabsine gaafatan. Traamp bajata isaanii har’a galgala Kongresiif ennaa dhiyeessan waaana biyya isaanii wayyeessuuf kan oolu doolaara biliyoona 54 gaafatu jedhamee eegama. Ennaa kanas keessumaa ministrii haajaa alaa fi dhaabata kunuunsa qilleensa naannoo irraa bajati akka gad xiqqaatu gaafachuuf jira jedhameera. Hoogganoota Republikaanotaa fi Demokraatotaaf xalayaa angawoonni gadamoojjiiwwan waraanaa kaleessa erganiin diplomaasii, misoomaa fi humna ittisaa wal faana cimsuun Ameerikaa nagaa qabdu uumuuf barbaachisaa dha jedhan. Itti dabaluu dhaanis hoogganoonni waraanaa duraanii xalayaa isaanii keessatti muuxannoon horatan irraa barnoota argataniin rakkoo biyyoota hedduu tarkaanfii waraanaa qofaan hiikuun hin danda’amu jedhan.


Traamp Mormii Insuraansii Fayyaa Ilaalchisee Ka’eef Obaamaa Himatan

Prezidaant Donaald Traamp dhiyeenya ennaa seera tumtoonni boqonnaaf kutaa irraa dhufanitti deebi’an mormii ka’eef prezidaantii duraanii Baraack Obaamaa himatan. Seera tumtoonni sun jijjiirama eegumsa fayyaa fiduuf jedhaniif karoora maalii akka qaban namoonni aariin guutaman gaaffii dhiyeessaafii turan. Republikaanonni akka jedhanitti mormitoonni kun irra hedduun garee mormitoota isaanii Demokraatotaan qindeeffame. Akkan yaadutti jedhan Trump dhaabbata oduu Fox jedhamuuf white House keessatti ibsa kennaniin kana duuba Prezidaant Obaamaatu jira, sababiin isaas namoota isaaniitu keessa jira jedhan. Kun siyaasa akka ta’es nan hubadha. Isaan kana keessa jiraachuun isaaniis siyaasa, tarii immoo itti fufuu mala jedhaii waan isaan hojjechuu barbaadanan jijjiira jedhan.


Prezidaant Traamp Bajata Waraanaaf Oolu Dabalanii Jiru

Prezidaantiin Yunaaytid Isteetes Donaald Traamp baajata ykn maallaqa federaalaa keessatti baasii ittisa biyyaaf ooluu isa durii caalaatti dabalanii jiru.Ministeera dantaa alaa fi dhaabatootii kanneen biroo kan akka dhaabata kunuunsa qilleensa naannoo irraa bajata ramadamu hanqiisan Traamp. Angawoonni bulchiinsaa akka jedhanti Waayit Haawuus baasii mootummaa Federaalaaf mul’ata qabu kan ilaaleen kaleessa dhaabaatoota adda addaaf har’a yaadachiisa ergee ture.Waajirri bulchiinsaa fi Baajataa akka jedhutti walakeessa baatii Bitooteessa dhufuutti Bajata lafa ka’ame guutummaatti dhiyaachuuf jira. Prez Traamp duula na filadhaa yeroo gaggeessanti baasii waraana biyyattiif ramadamu ka dabalan ta’u dubbatanii turan. Jimaata darbees haasawa dhageesisaniin seenaa Amerikaa keessatti waraana beekamaa ta’e kan ijaaruuf jiran ta’u dhaadatan.


Naannoo Moosutti Wal Waraansii Itti Fufee Jira

Humootiin Iraaq magaalaa Mosuul keessa kan jiru Riqiicha akkaan barbaachisaa ta’e wiixata har’a to’atanii jiru. Kunis hidhattoota islaamik Isteetes magaalatti gama dhiyaa keessaa haxa’anii baasuuf dula waraanaa erga jalqabanii baatii tokko booda ture.Angawoonni akka jedhanti humnootiin mootummaa deggeran “Riqiicha Arfaffaa” kan jedhamu kan laga Efraaxis gama dhiyaa keessa jiru to’atan. Mosuul keessatti wal waraansii gaggeeffame Riqiicha turan mara barbadeessee ykn mancaasee jira.Kunis humna waraanas ta’e meeshaalee laga Efraaxis gamasitti geessuuf rakkoo uumee ture.Mosuul gama dhiyaa keessatti Wal waraansii hammaatee yeroo jiru kanatti siviilonni achii keessa jiran attam ta’u? yaaddoo jedhu uumee jira. Tokkummaan mootummotaa naannoo sanatti rakkoon gargaarsa dhala namaa jiraachuu isaa kan ibse yoo ta’u uummanni hanqiina nyaataa, hanqiina boba’aa fi meeshaalee wal’ansa fayyaa hamaan akka isa mudate ibsee jira.Siviloonni hedduun Mosuul gama dhiyaa keessaa kan dheessaa jiran yoo ta’u kunis magaalatti gama bahaa keessaa eega humnaan baafamanii booda.


Humnoonni Iraq Mosul Irra Hedduu To’atan

Humnootiin Iraq kanneen USn hoogganaman magaalaa Mosul kan ISn to’atamee jiru qabachuuf haleellaa hedduu geggeessaniin magaalattii walakkaa dhaa ol qabachuu isaanii angawoonni waraanaa Iraq beeksisaniiru. Kun kan dhaga’ame loltonni farra shororkeessummaa erga isaan erga bara 2014 qabee ISn qabamee kan ture buufata xayyaara Mosul erga to’atanii booda. Loltooni kun har’a maadhee waraanaa Ghozlani to’achuu dhaan ganda Mosul kan al-Mamoum qabataniiru. Loltoonni IS Mosul gama bahaa keessaa kan ba’an baatii Amajjii keessa yoo ta’u amma iyyuu magaalaggii gama dhiyaa hanga tokko to’atanii jiru.


Traamp Sabaa Himaalee Qeequu Itti Fufan

Prezidaant Donald Trump qeeqa sabaa himaa irratti oofan irra deebi’uu dhaan har’a ganama ennaa konferensii jarmayaa kanneen yaada safuutti cichani kan “Conservative Political Action” jedhu irratti gaazexeessan kam iyyuu gabaasa isaa keessatti madda hin beekmne maqaa dho’uun gabaasuun eeyamamuufii hin qabu jedhan. Deggertoota isaanii kumaan laka’aman kanneen konfrensii sana irratti wal ga’aniif haasaa dhageesisianiin sabaa himaaleen oduu isaan qeequu fi nama gaarii akka isaan hin taane fakkeesu madda hin beekamne irraa fudhatanii afarsu jedhan Trump. Trump keessumaa baatii kana gaaxexaa Washington Post irratti maxxanfame kan dhiyeenya aangoo irraa kaafaman gorsa naga eegumsaa Michael Flynn ilaalchisee gabaasan tuquu dhaan qeeqanii jiru. Walabummaan yaada ofii ibsuu kan heera irra taa’ee jiru ana caalaa kan kabaju hin jiru ka jedhan Trump garuu odu gabaastonni sana jala dadhatanii wa’ee isaanii kijiba gabaasu jedhan.


Heleellaan Siiriyaa Keessatti Raawwate Lubbuu Hedduu Galaafate

Haleellaan of wareegaa konkolaataa irraa har’a ganama ganda Siiriyaa al-Bab cinatti dho’ee jira. Haleellaan kun kan raawwate humnootiin turkii fi michooni isaanii magaalaalee tarsiimoo ta’an IS harkaa erga baasanii booda. Siivilota hedduu dabalatee loltoota ripxe loltootaa fi yoo xiqqaate loltoonni Turkii haleellaa sanaan yoo du’an lakkoobsi namoota du’anii 65 ga’uu sabaa himaalee fi angawoonni Turkii beeksisaniiru. Dho’iinsi har’aa inni duraa keellaa naga eegumsa mormitootaa kan ganda Sousian keessatti ture.


Poolisiin Maleeziyaa ajjeechaa obboleessa Hoogganaa Kooriyaa Kaabaa qorataa Jira

Ajjeechaa obboleessa hoogganaa Kim Jong Un kan Kim Jong Nam ilaalchisuu dhaan poolisiin Malaysia diplomaatii kooriyaa kaabaa dabalatee shakkamtoota lammiiwwa Kooriyaa kaabaa sadii itti dabalaa gaaffiif dhiyeessuuf jira. Hoogganaan poolisii Malysia Kaaliid Abubakar tuuta oduuf ibsa kennaniin shakkamtoonni kun embasii kooriyaa kaabaa Kuala Lumpur-tti itti aanaa barreessaa kan ta’an Hyon Kwang Song dabalatee namoota sadii. Abubakar akka jedhanitti shakkamtoonni kun hamma iyyuu Kuala Lumpurtti argamu. Oiikusuub yoo isaan fedhii isaaniin hin argamne ta’e dirqisiisuuf jira jedhan.


Traamp Hiriira Mormii Insuraansii Fayyaa Geggeessame Fudhatama Dhabsiisan, Bulchiinsi Isaanii Seera Immigireeshinii Illee Cimsaa Jira

Prezidaantiin US Donaald Traamp seera insuraansii fayyaa kan Prezidaanti Obaamaan dabarsan hambisuuf tattaaffii isaan godhan morumuuf hiriira geggeessame fudhatama dhabsiisan. Traamp ergaa Twitter irratti kaleessa maxxansaniin akka jedhanitti jamaa aariin guutame kan kutaa deggertoonni Ripublikaan keessatti heddummaatanii dhugumatti leellistoota yaada madaalawaa qabaniin karoorfame nama gaddisiisa jedhan. Ennaa Kongresiin torban tokkoof boqonnaa ba’utti seera tumtoonni Ripuublikaanotaa hedduun uummata sagalee kenne insuraansii fayyaa Affordable Care Act kan Obama Care jedhu dhabamsiisuuf tattaaffii isaan godhan balaaleffatantu isaan mudate. Namoonni hedduun insuraansiin isa kan Obama Care bakka bu’u hin jiru taanaan inni of harkaa qaban akka turuuf gaafatan. Minsiteerri naga eegumsa biyyoolessaa US imaammata koolu galtoota eeyama hin qabaaatin kanneen miliyoonaan laka’aman biyya ofiitti deebisu tolfachuu isaa beeksisee jira. Ministriin naga eegumsa biyyaa John Kelly karoora kana kan ifa taasisan kaleessa ennaa ministeerri isaanii attamiin ajaja ola aanaa Traamp baatii darbe baaan hojii irra oolchuu danda’u ennaa beeksisanitti Gabaasa Jesusemen Oni Sora dhiyeessa.


Gabrummaan Waraana Qofaan Dhabamuu Danda’a: John Brown Qabsaa’aa Mirga Gabrootaa

Gareen John Brown-n hoogganamu bara 1859 keessa ture tuullaa meeshaa waraanaa US kan Harpers Ferry, West VA bakka namoonni keessatti wareegaman to’annaa jala kan galchan.     Dennis Fyre Hayyuu seenaa ti. Johan Brown lammii Ameerikaa aarii qabu ittiin jedhan. Hedduu nama mufatuuf gabrummaa biyyattii keessaa dhabamsiisuun kan danda’amu waaltaa sana hookkara kaasanii dhabamsiisuu, keeessumaa waraana banuun balleessuu isa jedhutti amana jedhan. Brown fi gareen isaa mootummaa Ameerikaa jalaa meeshaalee waraanaa kuma 100 ta’an saamuu dhaan garboota gurraachotaa fi warren adii gabrummaa dhabamsiisuuf lolaniif raabsanii tattaffii motummaa gargalchuu karoorfatan. Bara sana kutaalee US hanga tokko keessatti gabrummaan seeraan eeyamama. Dennis Frye hayyuu seenaa gameessa kan Paarikii seena qabeessa kan Harpers Ferry akka jedhanitti John Brown qonnaa kutaalee US gama kibbaa irraa garboota hedduu qindeessan. Karoorri inni hafe ennaa isaan gara dachee kakuu, dachii walabaa fi daangaa kutaa gabrummaan keessa jiruu qaxxaamuranii gara dachii walaboome kan gama kaabaatti ennaa imalan ittisa waraanaa kennuufii dha. John Brown West VA Harpers Ferry kan jiru tuullaa meeshaa waraanaa erga to’ateesa’aatilee booda loltoota bakka tuullaa meeshaa waraanaa sana jiraniin marfame. San booda lubuun utuu jiruu booji’ame. Dennis Frye akka jedhanitti John Brwon kusaa meeshaa waraanaa sana keessaa harkisamee baasamuu dhaan magaalaa dhiyeenya irra jiru charlestowntti geessamee san booda himatame. Ajjeechaa fi gabiinsa biyyaan himatame. To’annaa jala oolee torbanneen ja’a booda Muddee 2 bara 1859 akka ajjeefamu itti murtaa’e. John Brown du’ee waggaa 158 booda illee tattaaffii inni gochaa ture ilaalchisee amma iyyuu falmiin geggeessamaa jira. Gabaasa guutuu dhaggeeffadhaa No media source currently available


Prezidaant Trumpii fi Muummichi Ministeeraa Israa’el Mareef Gad Taa’an

Prezidaant Donald Traampii fi muummichi ministeeraa Israa’el Benjamin Natanyaahuu marii White Housetti geggeessaniin ergaa tokkummaa erga dabarsani booda koreen Senatii immoo kan Traamp filatan Israa’elitti ambaasaaddore US raggaasisuuf dhuga ba’umsa dhaggeeffatuuf jira. Koreen hariiroo alaa Senetii kan qubsuma Israael ijaartu deggeranii fi embasiin US kan Isra’el Tel Aviv irraa gara Jerusalemitti akka darbu falman ogeessa seeraa David Friedmaniif gaaffii dhiyeessuuf jira. Gareen ambaasaaddoroota duraanii kan bulchiinsa prezidaantii Republikaanotaa fi Demokraatotaa aangoo sana qabatanii turan Friedman ejjennoo leellistummaa qabu jechuu dhaan koree murtii haqaaf xalayaa erganii jiran. Bulchiinsi Traamp immoo Friedman-n akka ambaasaaddoraatti gamasii qabaachuun hariiroo US fi Isra’eliif akka fakkeenyaatti fudhatama jedhee jira. Tramp filmaata Faalixiin biyya of dandeessu akka taatu jedhu ilaalchisee yaada madaalawaa qabaachuu dubbatan. Gam lamaaniittu kan qaamoti lamaan itti walii galan nan deggera jedhan Trump.


Traamp Gorsaa Naga Eegumsaa Aangoo Irraa Kaasaniif Falman

Prezidaant Doonaald Taamp kan jalqaba torban kanaa aangoo irraa kaasan gorsaa naga eegumsaaf falmuu dhaan Michel Flynn haasaa isaan ambaasaaddera Raashiyaa waliin mari’atan kan dhaabi basaasaa seeraan ala ifa taasiseef saaxilaman jedhan. Flynn guyyoota 24f aangoo irra erga turanii booda Traamp maaliif aangoo akka gad dhiisan dhiibbaa godhaniif garuu hin dubbanne. White House akka jedhetti prezidaantichi tarkaanfii kana kan fudhataniif jeneraalicha duraanii irraa amantaan jiru waan nyaatamaa adeemeefi. Akka hamaatti ilaalamuun isaa nama gaddisiisa jedhan Traamp. Odeeffannoon dhaaba basaasaa biraa biliqee ba’e. kun immoo tarkaanfii yakkaa ti. Ana duras hojjetamaa ture kan ammas itti fufee jiru jedhan.


Uggurri Raashiyaa Irra Kaa’ame Ka’uu Dura Kongresiin Raggaasisuu Qaba: Seera Tumtoota

Gareen seera tumtoota Ameerikaa bulchiinsi Traamp uggura Raashiyaa irra kaa’amee jiru utuu Kongiresiin hin mirkaneessin akka hin kaasne seera ittisu baasan. Flynn ambaasaaddora Raashyaa waliin dhoksaatti mari’achuun dhiyeenya saaxilamuun seerri kun ba’uun barbaachisaa taasisee jira jechuu dhaan miseensa mana maree kan ta’an Adam Schiff tuuta oduuf ibsaniiru. Marii Flynn geggeessan kamuu haa ta’u prezidaantichi uggura Raashiyaa irra jiru kaasuun eeyamamuu hin qabu. Chiff akka jedhanitti dura taa’aa garee basaasaa Devin Nunes waliin kaleessa wal arganii hariiroo Flynn Raashiyaa waliin qaban akkasumas jiddu seeninsa Raashiyaa kan yeroo filannoo akka qoratamu mari’ataniiru.


Obbolessi Hoogganaa Kooriyaa Kaabaa Har’a Maaleesiyaa Keessatti Ajjeefame Jedhan

Obbolessi gar-tokkeen Hoogganaa Kooriyaa Kaabaa, ka Kim Joong Un Har’a Maaleesiyaa keessatti ajjeesamuu, maddeen oduu Kooriyaa Kibbaa dubbatanii jiran. Ajjeesamuu Kim Jong Nam adda-bafatee qulqulleeffachuuf, Raadiyoon sagalee Ameerikaa, Tajaajila Tika-nagaa Biyyoolessaa Kooriyaa Kaabaatti bilbile iyyuu, dhugaa fi dhara ta’uu hin mirkaneessine – dhaabbatichi. Maddi-oduu Kooriyaa Kibbaa – Yenaap akka jedhutti, dubartoota Kooriyaa Kaabaa eenyumaan isaanii hin beekamiin lama tu, Dirree-xayyaaraa Kuwa Lalampuuritti summii waraanee, otuu hin qabamiin – taaksii fudhatee jalaa miliqe – jedhama.


Manni -maree Murtii Seeraa Yunaaytid Isteets Bulchaa Daldala Xixiqqaa Biyyattii Raggaasisuf Sagalee Kenuufi

Manni-maree murtii seeraa, kan Yunaayitid Isteets, ka Prezidaant Donaald Traamp – akka Bulchiinsa Daldala Xixiqqaa biyyattii hoogganan muudanii dhiheeffatan – Lindaa McMahon raggaasisuu fi dhiisuu irratti sagalee kenna – jedhamee eegama. McMahon, sadarkaa koreetti sagalee kudha-saddeetii fi tokkoon gara guutummaa mana-mareetti dabarfaman – jedhama. Kaleessa, manni-maree murtii-seeraa Yunaayitd Isteets – ka Prezidaant Traamp ministarummaa maallaqaa biyyattiif dhiheeffatan – Hoogganaa gabaa daldalaa “WALL STREET” duraanii Stiiven M-Nuuchiin, sagalee shantamii sadiin afurtamii toorba irra aanuun dabarsee raggaasise.


Gorsaan Tika-nagaa Biyyoolessaa Yunaaytid Isteets Taayitaa Isaanii Gad-lakkisan

Gorsaan tika-nagaa biyyoolessaa, Maayikil Fliin, hariiroo prezidaantii Raashiyaa, Vilaadmiir Puutiin waliin qaba dabalatee – waa’ee hariiroo isaanii, Prezidaantii Yunaayitid Isteets – Donaald Traampii fi itti-aanaa isaanii Maayik Peense dorgoggorsanii jiru – oduun jedhu eega babal’ataa dhufee taayitaa isaanii gad-lakkisan.  Gadaamojjii jeneraala waraanaa ka turan - Fliin taayitaa isaanii gad-lakkisuuf xalayaa galfatan keessatti, Prezidaant Donaald Traamp taayitaa qabachuu dura baatiilee turan keessatti waa’ee telefoona Ambaasaadara Raashiyaaf bilbilanii odeeffannoo guutuu hin ta’iin kennuu isaanii amananii jiran. Prezidaantiin tokko taayitaa qabatee otuu baatii tokko hin guutiin aangawaan sadarkaa ol’aanaa akkanaa taayitaa gad-lakkisuun seenaa siyaasaa Ameerikaa keessatti ka jalqabaa ti. Prezidaant Traamp, hatattamaan, gada-moojjii waraanaa ka biraa Kiit Keelog, akka eeggataa gorsaa naga-eegumsaa biyyoolessaa isaaniitti muudanii jiru.


Sirna Badhaasa Graamii 59ffaa

Sirna Badhaasa Graamii waggaa inni 59ffaa Dilbata kaleessaa galgala gaggeeffame irratti ”Albamii sirbaa kan waggaa” gosa jedhamuun lammiin Briteen Adeel injifattee jirti.Welliftuun biyya Inglizii kun weelliftuu Amerikaa beekamtuu Biyoonsee injifachuun badhaasa kana argatte.Garu waltajjii irratti ol baatee badhaasa erga fudhattee booda Biyonsee galateffatte.Abjuu koo fi nama akka fakkeenyaatti ilaaluu Biyoonsee dha jechuun jejje.  Biyoonseenis harka duwwaa manatti hin galle. Albamii wallee vidiyoo fi sagaleen baate “Leemaneed” jedhamuun badhaafamtee jirti. Sirnii badhaasa Graamii kun ituu hin jalqabamiin sa’atilee hanga tokko dura wellisaa beekamaan kan wallelee Jaaz Riitiim Bluus jedhamaniin Al Jaroo du’uun isaa ibsame.  Badhaasa Graamii 7 kan argate Jaaroon hospitaala Los Anjalas keessatti umrii isaa 76tti du’an boqote.Gosa wallee adda addaan badhaasa argataa ture.Torban darbe butuuta irraa kan ka’e hospitaala erga seenee booda sagantaalee bara 2017f qabu hunda haquuf dirqamee ture. No media source currently available


Mummichi Ministeera Kaanaadaa Prezidaant Traamp Wajjin Wal Ga’an

Prezidaantiin Yunaaytid Isteetes Donaald Traamp har’a mummicha ministeera Kaanaadaa Jastiin Trudoo Waayit Hawuus keessatti simatanii haasoofsiisan. Kunis dubartoota daldala irratti bobba’aniif biyyonni lameen haala mijeessuu kan jedhu qabxii irratti dubbatan keessaa ta’a jedhamee eegama.Traamp fi Trudoon walgahii hedduu gaggeessuuf jiru.Waayit Hawuus kunis akka jedhuutti waa’ee hogganoota daldalaa fi dubartoota daldala irratti bobba’an jajjabeessuu kan jedhu ta’a. Daw’annaan mummichi ministeera kaanaadaa guyyaa tokkoof kan karoorfame yoo ta’u afaan yaa’ii mana maree yunaaytid Isteetes Pool Rayaan fi seneeta keessatti hogganaa paartii sagalee yayyabaa Mich Makonnel waliin wal arguuf jira.


Golli Naga-eegumsaa Walgahii Hatattamaa Taa’uuf Jira

Koriyaan kaabaa Dilbata kaleessaa misaa'iila Balistiik dhukaasu ishee kan ilaaleen golli naga eegumsaa kan Tokkummaa Mootummotaa walgahii hatattamaa har’a waaree booda gaggeessuuf jira. Barreessaa dureen Tokkummaa Mootummotaa Antoniyoo Gutarrees misaa’iila kana dhukaasuun murtii Tokkummaa Mootummotaa dabarsee caalatti cabsuu fi daran rakkoo hammeessuu dha jedhan.Gutarrees barreeffama baasaniin koriyaan kaabaa dirqama addunyaan irraa barbaaduutti deebi’uu fi Nukleera irraa gara walaba ta’uutti deebi’uu qabdi jedhan. Yunaaytid Isteets, Jaapaan fi Koriyaan Kibbaa walgahiin hatattamaa akka waamamu fedhu. Koriyaan kibbaa yaalii dhukaasa misaa’eelaa kana Dilbata kan gaggeessite yoo ta’u angawoonni waraanaa kan Koriyaa kibbaa akka jedhanti galaana Jaapaan keessa ituu hin bu’iin dura fageenya kiloo meetra 500 furguggifame.


Seneterri Ameerikaa Jeff Sessions Abbaa Alangaa Muummicha Ta’uun Hirbuu Seenan

Senator Jeff Sessions abbaa alangaa muummicha US itti aanan ta’uu dhaan sirna white House keessatti har’a qophaa’e irratti hirbuu seenan. Senetiin US Roobii kaleessaa ture falmii ciimaa booda Sessionsf sagalee kennuun kan raggaasisan. Session waahiloota isaanii hojiif haasaa dhageesisaniin kun kabajaa addaati. Kanaaf amantaa isin na irratti gattan nan eega jedheen abdadha kadhannaa kootis. Hamman danda’e hojii irra oolchuuf nan hojjedha jedhan. Repuublikaantichi Sessions Senetora kutaa Alabamaaf kan yeroo dheeraa turan.


Haleellaan Raashiyaa Akka Tasaa Loltoota Turkii 3 Galaafate: Turkii

Haleellaan Samii irraanii kan Raashiyaa akka tasaa loltoota Tarukii sadii Siiriyaa gama kaabaa keessatti galaafate. Ibsi waraana biyaa kenname akka jedhutti ennaa balaan sun dhaqqabe waraanni Raashiyaa duula IS irratti fuuleffate geggeessaa ture. Prezidaantiin Raashiyaa Vladimir Putin gita isaanii Turkii Rechep Tayyip Erdowaaanif bilbiluun gadda itti dhaga’ame mul’isuu isaanii ibsichi tuqeera. Kremlin akka jedhetti gareen lamaan wali ta’iinsa waraanaa Siiriyaa keessaa kan itti fufan ta’uu beeksisaniiru.


Kaadhimamaan Mana Murtii Muummicha Ameerikaa Traampiin Qeeqan

Prezidaantiin US Donaald Traamp abbaa murtii mana murtii muummicha gochuun kan moggaasan Niel Gorsuch prezidaantichi ogeessota seeraa irrati kan dhiyessan qeeqi hamaan hamilee kan nama buusuuf abdii kutachiisu jedhan. Gorsuch kana kan dubbatan kaleessa demokraaticha senator Blumenthal waliin dhuunfaan wal arganii ennaa dubbatanitti ture. Jecha Gorsuch kana ifaa kan taasisan Senator Blumethal yoo ta’an waajjirri abbaa murtii prezidaanti Trumpiin moggaafamaniis kana dubbachuu isaanii mirkaneessee jira. Prezidaanti Traamp ergaa Twitter har’a dabarsaniin Senator amantaa qabaachuu gaaffii galchanii jiran. Prezidaant Trump biyyoota torba irra hedduu musliimoota ta’an irraa Ameerikaa akka hin seenne kan dabarsan ajaji yeroofii hojii irra akka hin oolle akka tursamu kan taasisan abbaan Murtii James Robertiin ka Trump maqaaf abbaa Murtii ti ittiin jechuu ilaalchisee ture Gorsuch gaafatamanii deebii kan kennan.